qundao/data-zh-poetry huggingface dataset:
题画舫斋
作者：弘历
朝代：清
体裁：古风

镜清适乏水，画舫仍乘波。真不负舟名，此意云如何。北高南稍低，就下理无讹。窗绿亦拂篁，栏红亦亚荷。何必浮而行，浅泊乐正多。
题畅襟楼
作者：弘历
朝代：清
体裁：七言律诗

湖心轩榭写蓬瀛，旁有书楼俯碧清。岂是虚无候仙侣，居然经史乐平生。远堤四面柳桃绘，春水一泓凫雁鸣。设问畅襟真畅处，端惟时雨与时晴。
题畅襟楼
作者：弘历
朝代：清
体裁：七言绝句

高楼耐可纵遐观，日丽风和了不寒。试问吾襟何以畅，曰惟物阜与民安。
题畅观堂
作者：弘历
朝代：清
体裁：古风

山堂昆湖西南隅，一水惟舟可通诸。到岸舣楫登笋舆，据床游目为清娱。西山远带翠屏绕，浸以碧波光浩渺。波外鳞塍种稻齐，渥滋甘雨真复好。迩日云作风每随，又因切切牵怀抱。
题畅观堂
作者：弘历
朝代：清
体裁：七言律诗

岑顶书堂俯逦迤，遐奇近趣望中披。西山翠影右襟挹，东沼明漪左顾撝。揽景真宜畅远眺，循名更复廑深思。从来熟读韦编语，观我观民慎在兹。
题畅观堂
作者：弘历
朝代：清
体裁：五言律诗

轩榭据崇峦，春风披峭寒。琴书一时畅，山水隔年观。庭鸟弹和瑟，阶芜铺翠纨。物皆乐生意，即景愿民安。
题畅远斋
作者：弘历
朝代：清
体裁：古风

前为斋室后为楼，楼弗遮斋景并收。昔日因以名曰畅，然而吾畅那易求。必也九宇调玉烛，加之四海巩金瓯。兢兢业业寸衷里，难期畅意惟增忧。未归政忧不可去，归政近矣得畅不。
题畅远斋
作者：弘历
朝代：清
体裁：古风

山斋迥且旷，望远斯益畅。诡石与苍松，毕呈鲜隐状。然而试絜矩，此固目前张。万物亦云纷，四海亦云广。岂其无遁形，经理皆得当。至于饥饿民，那免向隅怅。顾名思义间，怵若怀惭谅。
题畅远斋
作者：弘历
朝代：清
体裁：古风

斋窗畅远观，远景在目前。叶色绿尚韬，花光红渐妍。偶尔一凭榻，讵欣骋目閒。去岁江陵灾，万户遭迍邅。竭力普赈救，元气未复全。南望如见之，尚切恫瘝艰。闲窗坐静室，犹觉心恻然。
题畅远斋用辛亥韵
作者：弘历
朝代：清
体裁：古风

山庄有斋亦有楼，随宜搆筑佳景收。青者为山绿者水，底须山水之外求。菱窗棐几适清暇，匡床抚净研香瓯。时和物熙偶后乐，衣宵食旰原先忧。幸而扬武降廓喀，远番三藏今畅不。
题畅远襟轩
作者：弘历
朝代：清
体裁：七言绝句

古屋额题畅远襟，岂非墙宇岂山林。静观略悟其中趣，不在境由来在心。
题畅远襟轩
作者：弘历
朝代：清
体裁：七言绝句

朴斲书轩静以深，晚风小坐试清吟。翕河观淀胥蒇事，回忆居然畅远襟。
题界湖楼
作者：弘历
朝代：清
体裁：五言律诗

湖阔蓄高水，长堤以界之。刺波渚苇簇，照影岸花蕤。上有层楼在，两边佳景披。节宣利溪町，多少系机宜。
题留云阁
作者：弘历
朝代：清
体裁：古风

昔游金陵永济寺，爱彼临江之悬阁。铁锁系栋凿壁安，古迹犹能寻约略。万寿山阴绣屏张，我心写之命仿作。虽无横江有回溪，何小何大蒙庄齐。留云两字向泐屋，新秋取暇聊攀跻。一片閒云留不住，笑他高阁名空具。
题留馀山居
作者：弘历
朝代：清
体裁：五言律诗

湖上有山居，居然画不如。飞泉当面落，诡石碍肱舒。树色春昌矣，波光远漾诸。留馀眄题额，游兴亦慵予。
题痕都斯坦双玉盘得十韵
作者：弘历
朝代：清
体裁：五言排律

葱岭接昆崙，痕都天竺藩。琼枝产宝夥，水磨省工烦。泰冒徒闻浴，和阗此溯源。匪求来不拒，弗韫贾堪言。盈尺区宁论，成双珏寔存。中规仍瓣瓣，合度更浑浑。带蒂芳葩簇，通身翠叶翻。荒唐说溯水，约略比婴垣。谩诩连城贵，端知五德尊。孙卿有佳喻，恭已慎临轩。
题痕都斯坦大玉碗
作者：弘历
朝代：清
体裁：五言排律

痕都精制玉，水磨鬼工胜。多远路来小，巨材此独称。围三踰尺五，叶簇见重层。刀斧浑无迹，抚摩穆有徵。盂圆切君道，璧返异臣能。不贵听其致，非誇希世曾。
题痕都斯坦玉杓
作者：弘历
朝代：清
体裁：五言律诗

掌非周玉府，攻自泰西瀛。绝胜舒州杓，何须力士铛。璞原误荆国，蕊特艳昌城。试问宜谁赠，应调傅说羹。
题痕都斯坦玉盂
作者：弘历
朝代：清
体裁：五言律诗

盂耳有环垂，考古制所贻。何时外窃式，却较内为奇。叠叶薄如纸，簇花圆中规。总应慎好恶，实觉惕生兹。
题痕都斯坦玉碗
作者：弘历
朝代：清
体裁：七言律诗

年班伯克入朝觐，包贡呈由典属官。昆峤良材中盂碗，痕都巧制泯雕刓。食芹负曝通诚远，厚往薄来折赏宽。不贵异物贱用物，惭仍民足致艰观。
题痕都斯坦玉荷叶洗
作者：弘历
朝代：清
体裁：古风

色如截肪薄如纸，西昆玉人巧无比。那知士礼设东荣，万里流沙亦有此。器同其制略弗同，荷叶为形柄曲委。读阿里卜通汉书，寓义依然是承水。
题痕都斯坦玉饮器
作者：弘历
朝代：清
体裁：古风

西昆玉工巧无比，水磨磨玉薄如纸。制为饮器佐閜碗，形异梓人载周礼。半匡艾荷叶翻上，一朵薝卜花承底。又如老蚌擘方诸，映月分明欲生水。抚不知痕视知痕，何以措思何运指。奇技直拟下增椎，徐观又复弗忍耳。
题痕都斯坦瓜瓣瓢
作者：弘历
朝代：清
体裁：五言律诗

脂白原非绿，缘何形作瓜。庭坚脸如削，颜子巷曾拿。蔓自青连叶，背还黄缀花。考工当致愧，攻错若为加。
题痕都斯坦白玉盘
作者：弘历
朝代：清
体裁：五言律诗

周尺将盈尺，斯盘乃是盘。几曾掌玉府，见说鬻都丸。团似月轮满，薄于楮叶单。截肪置其里，辨质信应难。
题痕都斯坦绿玉盘
作者：弘历
朝代：清
体裁：七言律诗

量材为器匪琼英，工致讶难意想成。喀吗匠能逞彼巧，专诸人或逊其精。相金钉宝抚无迹，簇叶攒花视有情。每忆旅獒篇著训，摛吟还觉愧平生。
题痕都斯坦菊花碗
作者：弘历
朝代：清
体裁：七言律诗

径一围三尺有馀，水磨工异考工书。耳垂翻出双苞缀，足砥纷承碎瓣舒。包贡却非来玉陇，通商恒是走渠胥。菊花依旧重阳节，合赠渊明五柳居。
题瘗鹤铭
作者：弘历
朝代：清
体裁：七言绝句

漫漶全文惜湮灭，重书图驻脆中牢。究谁定论欧还董，徒致讹传顾与陶。
题白云观木瓢
作者：弘历
朝代：清
体裁：七言绝句

琳宫偶过憩天长，真率木瓢小像旁。都道提携来漠北，谁知津逮自襄阳。
题白玉云龙如意
作者：弘历
朝代：清
体裁：五言律诗

九家传说卦，为玉复为龙。合德于斯见，成形宛相从。健行玩不息，敷泽体无封。如意珠常守，纬萧煅岂容。
题白玉云龙如意
作者：弘历
朝代：清
体裁：五言律诗

说卦乾为玉，上经九象龙。曰飞在天见，相应自云从。可识意如愿，端因德有容。春祺徵吉语，岁美冀宜农。
题白玉如意
作者：弘历
朝代：清
体裁：五言律诗

水产和阗玉，量材尺突长。如心成曲项，代语示衷肠。幻异钗为燕，珍诚脂是羊。震亨长物志，不测谬云防。
题白石榴二首·其一
作者：弘历
朝代：清
体裁：七言绝句

尽把缃囊换绛囊，临风薄粉试梳妆。相逢似在瑶台夜，不辨花光与月光。
题白石榴二首·其二
作者：弘历
朝代：清
体裁：七言绝句

一种风流澹处宜，槛窗清绝晚凉时。东山少傅今犹在，羽扇纶巾看着棋。
题盆中偃松树歌
作者：弘历
朝代：清
体裁：古风

一拳之石泰华同，一勺之水溟渤通。于何见之于盆中，一株天下无真松。问年火劫为始终，问形势欲拿云空。春风秋月郁葱葱，梢为华盖身为龙。不随绮里夏黄公，汉廷待诏来东方。铁干硉矹神以丰，忆我盘山曾道逢。又忆貌者苏髯翁，前遇定武时在冬。吟哦雪浪兴不穷，石盆宛在翁无踪，松乎松乎翠自浓。
题益思堂
作者：弘历
朝代：清
体裁：古风

思存心以内，讵由物之外。斯堂曰益思，似藉景所会。试想耳目食，心官必有赖。然而贵乎正，克己要为最。柳绿与花红，小哉耽则害。设必取相资，架束诗书在。
题盘谷寺
作者：弘历
朝代：清
体裁：七言律诗

乘閒策马款禅扉，流丽千林飏晓晖。铺谷轻烟白如絮，落崖飞瀑响于徽。寺犹法性风幡动，室岂维摩花雨霏。不是济源经考證，至今假藉未知非。
题盘谷寺
作者：弘历
朝代：清

乘闲策马款禅扉，流丽千林扬晓辉。铺谷轻烟白如絮，落崖飞瀑响于徽。寺犹法性风幡动，室岂维摩花雨霏。不是济源经考证，至今假藉未知非。
题盛懋山水
作者：弘历
朝代：清
体裁：五言律诗

苍山白云外，茅屋竹篱西。牖下閒谈古，船头独泛溪。神传殊朗朗，意润转凄凄。拈得其中妙，依稀是仲圭。
题盛懋山水即用其韵
作者：弘历
朝代：清
体裁：古风

飞泉千万道，一一落溪潭。溪桥有客过，秋风吹鬓毵。草堂访兰交，相与畅雄谈。澄心对碧漪，凝睇眺翠岚。何以永今朝，竟欲絷去骖。信可傲偓佺，暴于南荣南。
题盛懋秋林萧散图
作者：弘历
朝代：清
体裁：七言绝句

佳荫之下铺芳蘅，是何处兮曰蓬瀛。青鸾白鹤两不藉，飘飘旬五御风行。
题盛懋秋江待渡图
作者：弘历
朝代：清
体裁：七言绝句

携笈囊琴何往哉，河干小坐且徘徊。略知阿堵其中意，远浦扁舟望不来。
题盛懋长江秋艇
作者：弘历
朝代：清
体裁：五言律诗

秋水净琉璃，芜葭飐古堤。忘筌乐鲂鲤，得意友凫鹥。明月清风耳，兰桨桂棹兮。两翁相对处，应是话夷齐。
题盛懋雪景
作者：弘历
朝代：清
体裁：七言绝句

破伞孤篷雪积皑，寒溪兴尽棹而回。家人秉烛相迎处，怪问何迟暮夜来。
题盛洪水仙
作者：弘历
朝代：清
体裁：七言绝句

品已出尘体净芳，白沙碧草伴清扬。继儒未足为知画，却向图间恨不香。
题盛颖马�烟雨图
作者：弘历
朝代：清
体裁：七言律诗

古寺边傍精舍幽，殢云常觉覆檐头。弗宾弗主块然坐，为墨为儒静者流。低叶乔枝一律润，烟容雨意两无休。马�峰自高岩龉，当面失之得见不。
题眉月轩
作者：弘历
朝代：清
体裁：古风

临湖有文轩，强半圆而椭。思何称可方，眉月名以我。过望更移东，恰似见于左。天光冰影间，同异言胥琐。是谓三即一，无可无不可。
题真容院·其一
作者：弘历
朝代：清
体裁：七言绝句

五台既曰文殊境，那独真容此院居。凿井得泉水在是，东坡佳喻雅相如。
题真容院·其一
作者：弘历
朝代：清
体裁：七言绝句

真容此院纪文殊，相好云从示现图。设谓斯真馀属假，其然师利岂然乎。
题真容院·其二
作者：弘历
朝代：清
体裁：七言绝句

色见声求都未可，如何此院有真容。曼殊是处传亲切，流者为川峙者峰。
题真容院·其二
作者：弘历
朝代：清
体裁：七言绝句

设或有真那无假，有无真假定纷焉。金容相好于何见，应见维摩之默然。
题睿思东阁玉章·其一
作者：弘历
朝代：清
体裁：七言绝句

睿思曾是建熙宁，思义顾名何径庭。洪范二畴应未读，故将新法乱周经。
题睿思东阁玉章·其二
作者：弘历
朝代：清
体裁：七言绝句

七言苏与五言米，阁殿都曾印睿思。臣下安从得此用，疑经内府鉴藏之。
题知过堂
作者：弘历
朝代：清
体裁：古风

人苦不知过，既知改为贵。弗改已为非，甚者文与遂。繄我颜斯堂，已阅两三岁。不吝成汤心，未能伯玉志。我胥企之哉，摛辞志深愧。
题知过堂
作者：弘历
朝代：清
体裁：七言律诗

去年著论曾自讼，匪逞虚文敬畏存。谁谓庸臣贡漆饰，仍因旧室搆松轩。知非早过伯玉岁，作戒常思卫武言。摛藻染毫泐堂壁，斯多愧那待他论。
题知过堂
作者：弘历
朝代：清
体裁：七言律诗

向阳处必得春早，莩甲旋看绿到荄。自是一元资以始，可欣万宇与之皆。梅心柳眼侵寻问，江砚宣毫次第排。知过由来贵改过，空言改亦有何佳。
题知过堂
作者：弘历
朝代：清
体裁：七言律诗

成事由来不说乎，何当漆饰贡纱厨。既怜弃置成废物，聊与廓营因旧模。坐傍明窗欣律暖，看馀曲砌识韶苏。接楹堂以知过额，试曰过曾知也无。
题知过堂
作者：弘历
朝代：清
体裁：七言律诗

搆筑书堂成五载，偶来清憩亦题词。星添须鬓依然我，曦阅隙驹岂改其。未致闾阎衣食足，敢言礼乐俗风移。过而能改则无过，徒此云知实未知。
题石湖
作者：弘历
朝代：清
体裁：七言律诗

山前将谓石湖是，谁识山腰始是真。必有小方能有大，不全主则定全宾。一清见底白沙叠，半壁为匡翠藓皴。大士如如满月相，色空阅尽往来人。
题石舫
作者：弘历
朝代：清
体裁：七言律诗

昨来冰冻滞澄流，归棹今朝到暂留。虽视沙棠输转动，却乘波縠宛�浮。西山入画犹存雪，北渚开奁已下鸥。石作牂牁牵铁锁，载舟深意寓维舟。
题碧云寺
作者：弘历
朝代：清
体裁：五言律诗

古寺隔山岭，舆来也弗遥。虽云探净域，却匪问僧寮。树色连天迥，云容酿雨调。梯岩楼阁壮，往事叹前朝。
题碧云寺
作者：弘历
朝代：清
体裁：五言律诗

围寺云容似，叠峰碧色纷。幻之称未舛，真者望方殷。漫论椓人事，弗居白足群。本来清净体，调御坐而欣。
题碧云寺
作者：弘历
朝代：清
体裁：五言律诗

精蓝号碧云，山树果缜纷。幻岂如真好，朝当为暮勤。无聊徒摘句，有闷那成文。��晚成羃，夜窗冀雨闻。
题碧云寺口号
作者：弘历
朝代：清
体裁：七言绝句

政简昼长无所事，招提隔岭偶寻沿。昨宵阴弗雨而霁，太觉循名实未全。
题碧照楼
作者：弘历
朝代：清
体裁：五言律诗

今岁立春迟，冰仍冻液池。依然碧以俯，微寓照之思。虚实略殊致，贞元自默移。对时育物者，日月奉无私。
题碧琳馆
作者：弘历
朝代：清
体裁：七言绝句

疏疏密密色兼空，节节枝枝雪与笼。设拟窗前神契句，白家诗里玉玲珑。
题碧静堂
作者：弘历
朝代：清
体裁：五言律诗

一区隐峭茜，数息陟㟹嶆。虽是舆而逸，不忘肩者劳。窗间延远黛，松下听寒涛。率意成新什，苦吟那首搔。
题碧静堂
作者：弘历
朝代：清
体裁：五言律诗

今岁今朝到，昨年昨日同。光阴诚迅速，吟咏那终穷。即景番番异，兴怀旋旋融。千林一色碧，静意接长空。
题碧静堂
作者：弘历
朝代：清
体裁：七言律诗

夏秋三月塞园居，围返山堂乃到初。惭我未能领此静，知他毕竟笑其疏。归根树叶露峰骨，泛乳茶瓯点菊菹。一晌消閒旋复去，似兹搆筑若为诸。
题碧静堂
作者：弘历
朝代：清
体裁：五言律诗

山堂栖翠崚，云栈几盘登。到似披图入，坐惟摘句应。静观今日惬，碧宇好秋澄。亦欲无言去，其如兴每增。
题碧静堂
作者：弘历
朝代：清
体裁：古风

玉岑已极深，暂游应返舆。栖岩别有堂，路便聊憩诸。岩棷藏窈窕，涧道穷崎岖。碧静诚碧静，触目尘念袪。旧题夥粘壁，今昔弹指馀。
题碧静堂
作者：弘历
朝代：清
体裁：古风

碧者自成静，静非碧所知。安名与立字，都因人所为。有为胥邻幻，此语非我欺。然则斯题额，非誉徒招嗤。
题祁序江山放牧图
作者：弘历
朝代：清
体裁：五言律诗

春水绿生陂，春牛出牧时。寝讹都顺适，蓑笠各赍持。趁雨群兴锸，偷閒或奕棋。传神见祁岳，宵雅引遐思。
题禊赏亭
作者：弘历
朝代：清
体裁：七言绝句

有石巉岩有竹攒，流觞亭里石渠盘。他年辽待临王帖，视昔由今正好观。
题福绥堂
作者：弘历
朝代：清
体裁：五言律诗

预禁行宫搆，无如侄行诚。于斯应信宿，取便在晨明。朴素身安适，栖迟心洁清。福绥胥祖德，万祀此兴京。
题禹王台
作者：弘历
朝代：清
体裁：五言律诗

沂沭不相见，神规禹所馀。自从归以壑，谁复叹为鱼。绩岂资堙障，功惟利瀹疏。巍然石台下，即此溯权舆。
题秀起堂
作者：弘历
朝代：清
体裁：七言律诗

初到冈峦翠未披，雨沾瞥眼绿云滋。乾旋坤转迅如是，物理人情率可思。得户入而原熟路，倚窗坐亦不逾时。岩花涧叶争芳处，正是山堂秀起斯。
题秀起堂
作者：弘历
朝代：清
体裁：七言律诗

千岩叶态与枝姿，总是书堂秀起奇。浅翠浓青资造化，诗裁画格入神思。殊观应识自太古，此遇欣于又一时。每到山庄斯据榻，欲因启秘递吟之。
题秀起堂
作者：弘历
朝代：清
体裁：七言律诗

去年西峪此探寻，山趣悠然称我心。搆舍取幽不取广，开窗宜画复宜吟。诸峰秀起标高朗，一室包涵悦静深。莫讶题诗缘创得，崇情蓄久发从今。
题秀起堂
作者：弘历
朝代：清
体裁：七言律诗

因深得迥搆书堂，俯仰之间亦异常。清悟如逢秀其向，与言可作起予商。霁掀林麓润而净，籁拂纱窗爽不凉。小坐合兹心意适，驿章陡问忆遐方。
题秀起堂
作者：弘历
朝代：清
体裁：七言律诗

山堂虽迥途平坦，数息肩舆亦莅之。总是入眸阅图画，却非挥汗陟嵚嵜。历年题句胥成瞬，几处开疆那可思。一路禾苗秀而起，为希甘雨助增滋。
题秀起堂
作者：弘历
朝代：清
体裁：七言律诗

岩蹊平坦弗嵚岑，遂至山堂坐以临。昨过景光延似昨，今来明秀起从今。静为用故尘无染，心寄虚斯物不侵。夫既然应忘言耳，何当把笔又成吟。
题秀起堂
作者：弘历
朝代：清
体裁：七言律诗

往岁初来即有诗，今年阅半月云迟。已因涉新景无暇，更恐揽陈迹惹悲。佳处岂终弗一到，此时谁识有千思。即看四壁粘吟翰，多是承欢掖辇词。
题秀起堂
作者：弘历
朝代：清
体裁：七言律诗

悬居迥占诸峰表，据榻悠然万景披。旧句分明成隔岁，新题辐辏又今时。陈言欲去浑难去，理趣细思无射思。遥望山田秀以起，可知吾意与如之。
题秀起堂
作者：弘历
朝代：清
体裁：七言律诗

春愁雪入夏愁雨，展转之中五月过。设使非兹大旋转，便教来此竟如何。心同草木苏生意，目敞轩窗延远哦。墙外山田看秀起，慰哉较是胜尤多。
题秀起堂
作者：弘历
朝代：清
体裁：古风

是诗必是诗，斯诚钞胥耳。是诗非是诗，又乖雅颂旨。东坡甫言半，吾为阐全理。然吾于斯堂，岁岁吟秀起。质以玉局论，合否犹疑此。
题秀起堂
作者：弘历
朝代：清
体裁：五言律诗

秀起不可孤，坐来景实殊。风前九夏冷，雨后万山濡。纵目无尘趣，契心有道枢。随缘荅五字，亦岂费拈须。
题秀起堂
作者：弘历
朝代：清
体裁：七言律诗

翠华三日甫临停，日日都逢澍雨零。昨夜更欣霈优渥，塞原遍喜润畦町。出楹不靳白云白，俯槛全呈青巘青。万景秀凭一时起，鄘风真个契称灵。
题秀起堂
作者：弘历
朝代：清
体裁：七言律诗

肩舆得得陟崔嵬，片刻山堂亦到来。七字诗情同夏永，四邻画趣共云开。超然自与他峰别，美矣偏宜对席陪。泐壁题楣新旧错，艰乎著句虑重儓。
题秀起堂
作者：弘历
朝代：清
体裁：七言律诗

西峪斯堂称最高，不恒至虑众人劳。可无逸句酬超景，却异閒情著广骚。露润风凉心略慰，林清坂绿意方豪。自维课雨量晴里，一岁舒眉得几遭。
题秀起堂
作者：弘历
朝代：清
体裁：七言律诗

西峪最深且最高，骋怀因迥得于韬。故知蓄极发必胜，亦戒欣斯傲以豪。一宇平临白寥泬，千林俯捲碧波涛。古来手笔多难数，惜彼拈吟未此遭。
题秀起堂
作者：弘历
朝代：清
体裁：七言律诗

西峪连朝因热置，晓凉偶作问山来。高斋恰是新秋到，万嶂欣看过雨才。润溽之中含飒爽，云霄以上与徘徊。鸣林鹿报金□喜，不识人间宋玉才。
题秀起堂
作者：弘历
朝代：清
体裁：七言律诗

驻跸聊欣一晌閒，心仪秀起事跻攀。山容匹鲜行舆易，诗句题多落笔艰。岩龉有花皆露满，林岑无树不云间。最佳讵可生留恋，罔克攸分大合闲。
题秀起堂叠去岁韵
作者：弘历
朝代：清
体裁：七言律诗

秀起今年胜去岁，甘膏早渥略虞过。快晴已定心差慰，佳景才堪问若何。林舞因风秀自绘，峰标以日起予哦。咄哉莫复志邻满，敢忘前兹意怵多。
题秋声赋玉韘
作者：弘历
朝代：清
体裁：五言绝句

曲尽秋声致，言风不著风。弗遗一物妙，结句待吟虫。
题秋山行旅图
作者：弘历
朝代：清
体裁：古风

疏林叶落羊肠绕，凄凉旅况燕山道。马蹄踏月人影斜，炊烟未散霜花晓。世人名利纷劳劳，空教惊起栖枝鸟。
题秋扇
作者：弘历
朝代：清
体裁：五言绝句

色叠银云似，形悬璧月同。寒来将弃置，莫漫引金风。
题秋澄斋
作者：弘历
朝代：清
体裁：七言律诗

今朝秋信甚分明，举目天高气已清。虽有云生惟觉淡，每欣日照必含晶。閒来那计两年别，偶坐堪探六义精。研净瓯香诸虑静，山斋真是副嘉名。
题秋澄斋
作者：弘历
朝代：清
体裁：五言律诗

山斋秋日坐，秋景恰方澄。爽气在兰沼，霁光浮槲陵。有云惟点缀，无宇不宽弘。设问安心处，玉壶都是冰。
题秋澄斋
作者：弘历
朝代：清
体裁：五言律诗

新秋必一到，憩息信澄情。气爽三庚静，天高四宇清。诗予惟纪实，斋尔善循名。卓午炎非剧，应催万宝成。
题秋澄斋
作者：弘历
朝代：清
体裁：七言律诗

昨日立秋时值晚，今朝即景晓来临。果然一夜分秋夏，飒尔八窗畅咏吟。喜是满天开素宇，幸犹三伏未愁霖。副名合共萧齐庆，澄矣全消芥蒂心。
题秋澄斋
作者：弘历
朝代：清
体裁：五言律诗

昨晚雨即霁，今朝秋益澄。幸逢赐时若，诚慰叶农徵。四宇云无点，一天暑弗蒸。操觚还自问，敢不励兢兢。
题秋澄斋
作者：弘历
朝代：清
体裁：七言律诗

晴佳又值好秋閒，小憩萝斋辟岫关。天散淡云净覼缕，涧收潦水息潺湲。景如创得欣萧飒，诗以促成弗点删。昨日思量对雨际，澄哉烦绪共斯间。
题秋澄斋
作者：弘历
朝代：清
体裁：五言律诗

每以先秋咏，兹因懒兴迟。雨旸艰两若，言行或多亏。彻夜甘膏渥，凌晨飒爽吹。止乎祝适可，踊虑洗车随。
题秋澄斋
作者：弘历
朝代：清
体裁：七言律诗

秋澄今日果秋澄，碧宇晶阳朗绝胜。应节筹农幸时若，循名题句历年仍。拂林行去风含爽，接叶收来露欲凝。赢得斋中昨岁况，北南胥可望田登。
题秋澄斋叠去岁癸丑韵
作者：弘历
朝代：清
体裁：古风

去岁题秋澄，节过五日迟。今岁题秋澄，节犹五日亏。望雨及惧雨，一例心波吹。急则治其标，且希车洗随。
题秦汉玉章
作者：弘历
朝代：清
体裁：五言律诗

巧合丰城剑，虚传定武碑。象牙浑觉脆，金薤敢称奇。印统符秦汉，籀文辨史斯。如逢八元凯，可不共畴咨。
题积书岩
作者：弘历
朝代：清
体裁：七言绝句

境如酉室秘岩阿，亦有芸编插架罗。我所取资在谟典，躬行未逮底须多。
题穿杨玉韘
作者：弘历
朝代：清
体裁：七言绝句

述古由基韘刻图，穿杨说已辨其诬。设如指叶期必中，尽信书曾不若无。
题竹根七贤笔筒
作者：弘历
朝代：清
体裁：七言绝句

刀写七贤老竹根，丛篁高下籁声翻。欲询林里阮刘辈，可识不亡者个存。
题竹根笔筒
作者：弘历
朝代：清
体裁：七言律诗

嶰谷灵根几百年，自然成质谢雕镌。近陈棐几平而妥，列贮霜毫静以便。豹变留文疑雾后，龙形写叶忆风前。摛词定有凌云槩，元气淋漓个里全。
题竹素园
作者：弘历
朝代：清
体裁：五言律诗

面水背山地，涵今茹古园。娱情惟翰墨，扑鼻有兰荪。会景皆诠理，沿波欲讨源。白苏胥未识，诗句向谁论。
题竹绘屏二首 其一 桧
作者：弘历
朝代：清
体裁：七言绝句

贴箬裁筠作桧松，天然益友欠梅逢。介侯似向苍官道，善写丰姿却让侬。
题竹绘屏二首 其二 竹
作者：弘历
朝代：清
体裁：七言绝句

剪竹图成几枝竹，龙文凤影戛依依。�猭窗外初过雨，一即三身是也非。
题符望阁
作者：弘历
朝代：清
体裁：五言律诗

初正颇馀暇，新祉迓如几。积素铜墀雪，凝和玉树晖。来居犹有待，符望愿无违。设果叨天贶，实堪称古稀。
题符望阁
作者：弘历
朝代：清
体裁：五言律诗

层阁延春肖，题楣意有存。耄期致勤倦，颐养谢尘喧。豫葺优游地，略惭恭俭门。其诚符我望，惟静候天恩。
题箑头古画六事 其一 张宁蕉竹双清
作者：弘历
朝代：清
体裁：古风

绿蕉翠竹文石傍，萧影清飔相蓊郁。气求声应得良朋，一般都是虚心物。千竿或以拟君子，七处徵之闻古佛。伊人写出付清风，两弗居焉概与拂。
题箑头古画六事 其三 陶成梅花翠羽
作者：弘历
朝代：清
体裁：七言绝句

设色看来若无色，云湖妙处孰堪齐。良禽通体含香气，信可云能择木栖。
题箑头古画六事 其二 沈周秋亭对瀑
作者：弘历
朝代：清
体裁：古风

聚头贡高丽，效为始成永。名流挥翰墨，率留佳迹整。秋亭对飞瀑，清绝非人境。石田之所为，托意殊堪省。岁岁避暑庄，此趣恒亲领。
题箑头古画六事 其五 沈颢危崖古道
作者：弘历
朝代：清
体裁：古风

王阳按辔返，王尊叱驭过。插天峻岭高嵯峨，九折之阪临溪河，策蹇者谁意如何。二王愿孰居，不进不退似于中途且揣摩。画家示人应有寓，汝自决耳犹豫弗定空复成蹉跎。
题箑头古画六事 其六 沈恒秋林书屋
作者：弘历
朝代：清
体裁：五言律诗

结屋乔林下，虚檐古帙披。翻篇风代手，照字月当眉。或是欧阳赋，不然宋玉词。清光入飒影，故与弄参差。
题箑头古画六事 其四 唐寅溪桥诗思
作者：弘历
朝代：清
体裁：七言律诗

驴背溪桥过野湾，锦囊随后负奴蛮。不知诗思李乎郑，最爱画情荆与关。巧拙何须论迟速，推敲还觉失高閒。解元既以六如号，四句金刚偈可闲。
题箑头墨梅七叠前韵
作者：弘历
朝代：清
体裁：五言绝句

抚梅岁隔五，对时春未三。重巡山之左，罢幸江以南。
题箑头墨梅五叠前韵
作者：弘历
朝代：清
体裁：五言绝句

和墨墨无语，箑梅及我三。清会香风递，兴飞江以南。
题箑头墨梅六叠前韵
作者：弘历
朝代：清
体裁：五言绝句

展箑一至七，叠韵双其三。枝头缀英者，那论北与南。
题箑头墨梅四叠前韵
作者：弘历
朝代：清
体裁：五言绝句

仿佛拈时笑，二原点以三。老干非龙骨，似输陈所南。
题管道升修竹幽兰图·其一
作者：弘历
朝代：清
体裁：七言绝句

袅袅猗猗绿水滨，幽香孤节自相亲。世间尽有丹青手，写照端须似此人。
题管道升修竹幽兰图·其二
作者：弘历
朝代：清
体裁：七言绝句

白石修篁间紫兰，传神何似佩珊珊。鸥波最是逃禅者，冷泪还教对画弹。
题管道升兰竹
作者：弘历
朝代：清
体裁：五言绝句

飘萧幽谷香，相将日暮倚。设非个中人，问谁解图此。
题管道升紫竹庵图
作者：弘历
朝代：清
体裁：五言绝句

缘结非色空，语参无义味。却嗤咏絮材，未脱嫏嬛气。
题米友仁山水
作者：弘历
朝代：清
体裁：七言绝句

重重丘壑锁云烟，家法分明是老颠。审视浑沦中有迹，书如羲献合应然。
题米友仁潇湘卷
作者：弘历
朝代：清
体裁：古风

潇湘妙趣天下无，千变万状难形模。造物技痒不能秘，自为写照非人图。夜雨欲霁馀润溽，晓烟既泮犹模糊。伊人饱挹荆襄秀，兼之家法传元枢。云烟叠嶂垂粉本，笔气直吞云梦湖。溟溟濛濛幻晴晦，惝恍倏忽移方隅。始如处女后脱兔，即离不得俯仰殊。挂冠神武夫何恨，振衣黄鹤良堪娱。老米云山藏宝笈，物聚所好其然乎。羲献合璧诚无忝，冷笺小令挥骊珠。每披三绝缩吟手，惟清万虑天为徒。
题米芾书离骚
作者：弘历
朝代：清
体裁：七言律诗

骚经重读左徒语，信史因存特进书。谓米个中宁漫也，疑吴妙处讵能如。端庄流丽文兼字，坐抚行吟居与诸。莫议南宫署名阙，刻舟求剑乃拘墟。
题米芾书蜀素卷
作者：弘历
朝代：清
体裁：七言律诗

犹看蜀素存米老，幸逭郁攸献晋卿。堪与渔村为合璧，似争兰畹擅连城。书虽涉放原归整，辞固云颠颇具英。磬折香光非谬誉，谓狮捉象是精评。
题米芾云山图
作者：弘历
朝代：清
体裁：古风

元章墨戏已罕见，设色更少如晨星。三尺小轴具千里，滃云犹白山犹青。过雨水若下巫峡，乘风帆疑去洞庭。石渠久弆搁吟笔，展玩兴到搜杳冥。翰臣题识宛在帧，恰似品古谈西清。不须今昔感芥蒂，试看图中流者自流停者停。
题米芾平直砚
作者：弘历
朝代：清
体裁：古风

紫端平且直，宋制历元明。曾经漫仕用，墨华犹英英。书法真称佳，诗格未臻精。虽有颠狂言，去太白远诚。抚物忆其人，遂以致公评。
题米芾设色云山
作者：弘历
朝代：清
体裁：五言律诗

希见螺青画，谁云鹘突图。野桥孤屿接，杰阁叠林扶。露气濛濛润，山容了了殊。貌为水墨者，安识此翁乎。
题素尚斋
作者：弘历
朝代：清
体裁：古风

太湖石堆山，久假真成古。松柏几百年，径曲笼巇阻。寻胜造岩斋，宁辞劳步武。济胜亦在兹，素尚投水乳。志恬趣斯永，拈毫无藻语。
题素尚斋
作者：弘历
朝代：清
体裁：古风

山庄山水佳，天然去雕饰。是斋颜素尚，古风犹可识。开窗见千峰，对之有所得。挥毫戒繁华，圣人示我则。
题素尚斋
作者：弘历
朝代：清
体裁：七言绝句

抡魁礼毕西华出，西苑憩寻泉石清。脱却朝衣换常服，果然素尚副斋名。
题素尚斋
作者：弘历
朝代：清
体裁：七言律诗

数间朴屋万山中，鹿豕为游溪壑丛。造物由来敦素尚，书生未足诩家风。霁空色朗依峰白，雨叶声繁点砌红。近岁遥年频捡挍，几番静悟不同同。
题素尚斋
作者：弘历
朝代：清
体裁：五言律诗

西坛举春祭，西苑驻春旌。问寝已云阔，传餐便以行。韶回树改色，冰解瀑添声。黻芾兹更服，差符素尚名。
题素心堂
作者：弘历
朝代：清
体裁：七言律诗

古屋园中咫尺近，一年堂上几回临。乍欣此日观佳景，都为宜时霈好霖。香喷缥缃插架润，响调琴瑟挂檐斟。在兹试问相应句，祇有祈农是素心。
题素心堂
作者：弘历
朝代：清
体裁：古风

堂乃时偶为，心固素所蕴。五十馀年间，万几发无尽。操之应识要，逐物私斯引。所谓要为何，敬之一字允。乾惕保始终，日跻以为准。
题素心堂
作者：弘历
朝代：清
体裁：七言律诗

山不在高水亦澄，秀兼山水趣偏胜。静参倪筦禽鱼适，悦可襟怀翰墨凭。徵士爱他即景句，羲经得我素心朋。虽然未敢眈閒逸，肯构恒斯励继绳。
题素心堂
作者：弘历
朝代：清
体裁：五言律诗

春初值几暇，流览憩溪堂。悦目迟花柳，怡情足缥缃。昔今漫介意，景物正含阳。设以素心论，爱民斯不忘。
题素心堂
作者：弘历
朝代：清
体裁：七言律诗

素心我实有非无，却较泉明高尚殊。常畏民碞与天命，所师二典及三谟。祈年曾弗间终始，食旰那遑惜劼劬。设以怀人寓深意，亦其稀矣亦增吁。
题素心堂
作者：弘历
朝代：清
体裁：五言律诗

翠跸返行辕，芳辰驻御园。岂无花石赏，惟廑耙犁翻。颇厌招风柳，安求树背谖。当春多望雨，正合素心存。
题紫云洞
作者：弘历
朝代：清
体裁：七言律诗

才别黄龙到紫云，春山肤寸正氤氲。连冈谁识东西洞，求气全诠九五文。似此宜居易博士，如何都属佛声闻。今将复古诚难矣，且自因民意所欣。
题紫兰
作者：弘历
朝代：清
体裁：七言绝句

卉有称兰其色紫，叶将花似少香风。夺朱已见尼山恶，纫佩难期楚畹充。
题紫檀三友屏风近多雕刻山水景为屏者此独以金银错写图殊觉朴雅故题以句 其一 松
作者：弘历
朝代：清
体裁：七言绝句

金银错始商家鼎，合写屏风三友图。设问于何得粉本，赤松早已示形模。
题紫檀三友屏风近多雕刻山水景为屏者此独以金银错写图殊觉朴雅故题以句 其三 梅
作者：弘历
朝代：清
体裁：七言绝句

汉家诏已戒雕文，错写金银意出群。伯仲竹风松月下，只疑扑鼻送幽芬。
题紫檀三友屏风近多雕刻山水景为屏者此独以金银错写图殊觉朴雅故题以句 其二 竹
作者：弘历
朝代：清
体裁：七言绝句

右招恰喜有筠篁，节节虚心个个凉。徙倚却教生别会，循名真弗愧清防。
题紫金石太平有象砚
作者：弘历
朝代：清
体裁：七言绝句

紫金石砚临朐产，起墨益毫略次端。刻作太平称有象，斯之未信敢心宽。
题絜斋毛诗经筵讲义
作者：弘历
朝代：清
体裁：七言律诗

讲义要当重切磋，絜斋不事颂辞阿。解经依注无为异，取古诫今有足多。雅颂诸篇惜已失，风南数首出重罗。黍离故国三致意，其奈孱王弗听何。
题繁露台
作者：弘历
朝代：清
体裁：七言绝句

故里然疑向论之，演繁露处曰存兹。祈晴请雨法虽具，未若醇乎三策辞。
题繁露台
作者：弘历
朝代：清
体裁：七言绝句

繁露中多祈雨旸，依书应否固无常。不如三卷天人策，君鉴明标万古详。
题红丝石四直砚
作者：弘历
朝代：清
体裁：七言绝句

红丝鹦鹉昨曾吟，小式直方兹盍簪。未识拔茅声应处，能如斯否惕予心。
题纪恩堂
作者：弘历
朝代：清
体裁：七言律诗

堂额虽由御园述，御园恩纪此叨骈。赐居书屋今斯在，教侍山庄昔有缘。敢不绳承励初志，亦惟宵旰佛仔肩。松风万壑还依旧，瞥眼流光五十年。
题纪恩堂
作者：弘历
朝代：清
体裁：七言律诗

纪恩何处不思恩，新额堂名例御园。每至山庄追慕祖，惟兹书屋赐居孙。卌馀载付舂音响，岩下溪犹水逝翻。孤负幸无肩歇未，慎修思永敢空言。
题纯一斋
作者：弘历
朝代：清
体裁：古风

穹壤胥得一，清宁因以见。作君得一贞，九有享安宴。一者纯之谓，纯则无他变。于意为弗杂，于学为无间。宁惟尚朴素，那更言华绚。奎章示训深，服膺励不倦。
题纳翠楼
作者：弘历
朝代：清
体裁：七言绝句

楼名纳翠岂虚言，苑树虽凋松竹存。迩日雪中饶别致，绿琼天雨汞珠繁。
题练影堂
作者：弘历
朝代：清
体裁：古风

山阴及山阳，一岭隔岌嶬。肩舆往复返，陟降湖之涘。湖堂练影垂，适才履足底。倾听仰眺间，似落碧霄里。高下无定形，变幻有如此。
题练影堂
作者：弘历
朝代：清
体裁：七言绝句

玉泉趵突本岩脚，此借飞流自碧云。日下垂虹错称谓，嗟哉贵耳正纷纷。
题练影堂
作者：弘历
朝代：清
体裁：七言律诗

玉泉趵突自湖中，飞瀑山西落碧空。虽是人为半因事，藉他地利倍成功。讹传似證春明误，豪咏那同太白雄。不识溪堂将练影，由来心与境相融。
题绘芳堂
作者：弘历
朝代：清
体裁：五言律诗

一日复一日，立春半月赢。条风渐向暖，和旭欲敷荣。堤柳黄金袅，盆梅白玉争。万芳原自绘，堂适擅其名。
题绘芳堂
作者：弘历
朝代：清
体裁：古风

大块假文章，兼复假图画。仁见仁之端，智见智之派。文章以心领，图画以物绘。漱芳与披芳，略惟分内外。然而外即内，舍内外奚在。憩堂赋五字，油然生静会。
题绘芳堂
作者：弘历
朝代：清
体裁：七言律诗

绘芳谁为绘斯芳，色色形形物自昌。贞下起元运一气，复来成泰肇三阳。前旌底藉鼓其羯，后素应思起我商。江砚宣毫吟次第，由来大块假文章。
题绘雨精舍
作者：弘历
朝代：清
体裁：七言律诗

森森银竹矗烟空，绘事东皇有独工。乱织素丝非后素，即看红杏是新红。峰峦入咏油云外，蓑笠催耕润野中。记得栖霞驻春跸，山房佳致宛相同。
题绥德斋
作者：弘历
朝代：清
体裁：五言律诗

四序春为首，一心元作基。王言岂徒大，君子贵乘时。必有德无忝，方将禄永绥。克明尧荡荡，不敏请敦之。
题继德堂
作者：弘历
朝代：清
体裁：七言律诗

弗敢六旬加一纪，希将八六禅元开。吁天设使能符愿，是地犹然拟重来。肯构新居思豫耳，名堂继德意深哉。烟波致爽如宁寿，避暑无妨有别裁。
题绮思楼
作者：弘历
朝代：清
体裁：七言绝句

书楼每至起予思，额语分明在梠楣。设使略无关德行，万言成绮亦何禆。
题绾春轩
作者：弘历
朝代：清
体裁：古风

偶来绾春轩，遂绎绾之义。或以注曰统，或以训为系。其解虽不同，总具惜之意。绾韵复同挽，放翁诗曾寄。居然先获心，协此额轩志。小憩仲月初，韶光未昌炽。风拂柳丝丝，大似循名试。善解坤初爻，履霜坚冰至。
题绿云楼
作者：弘历
朝代：清
体裁：五言律诗

层甍据崇岭，乘暇试登楼。始讶俯云表，旋思出树头。界来白微远，望去绿还稠。底事顿生恋，西风已报秋。
题绿云楼
作者：弘历
朝代：清
体裁：七言律诗

岩斋领要即如楼，况是真楼在上头。涧叶峦枝皆蔚翠，朝岚夕霭却澄秋。心閒乃自云閒得，逸趣都因绿趣投。何必沈家誇八韵，千年风月占兴州。
题绿云楼
作者：弘历
朝代：清
体裁：七言律诗

岩楼出树枕层椒，横岭竖峰拱近遥。却是仙庄到弥月，才教迥级拾今朝。昨年新句成陈迹，一晌几馀乐景撩。忽讶丹邱如可遇，遨游原在碧琅霄。
题绿云楼
作者：弘历
朝代：清
体裁：七言律诗

近岭遥峰濯黛纹，雨收花木众香闻。乍来今岁如昨岁，飞去白云馀绿云。树密传声禽唤侣，泥融留迹鹿过群。山田早晚都占稔，登眺因之意亦欣。
题绿玉司寇匜
作者：弘历
朝代：清
体裁：五言律诗

一握和阗玉，琢为司寇匜。率因从古朴，非所论时宜。韭绿犹馀润，栗黄徒讶奇。四方永作祜，博古式铭词。
题绿玉射虎韘
作者：弘历
朝代：清
体裁：七言绝句

抨矢曾经倒应声，偶然一试不重行。仲谋虽受张昭语，笑彼为车太怯生。
题绿玉韘
作者：弘历
朝代：清
体裁：五言律诗

深绿出羭次，引规韘制圆。琼华体宁比，韭叶色如鲜。五德不离佩，六钧可发弦。树侯连命中，逊昔每惭然。
题罗汉坪
作者：弘历
朝代：清
体裁：古风

五百阿罗汉，曼殊来谒斯。相传阙其一，未识因何迟。是谓色声求，平等性或违。妙手安生造，酷肖神莫遗。讵知不二法，维摩默无辞。欲质诸应真，其一乃得之。
题罗汉坪
作者：弘历
朝代：清
体裁：古风

净慈五百罗汉像，东坡曾是言其理。我因一再肖为之，不独兀坐而已耳。各种游戏无不具，甲乙作记亦久矣。台坪示此参曼殊，却阙其一艰议拟。安生或具别解乎，一与五百岂殊视。无一即是无五百，所参大士同斯旨。言之是乎抑否乎，掷笔大笑前途指。
题罗汉堂
作者：弘历
朝代：清
体裁：七言律诗

洁治山堂据漫坡，应真写像各婆娑。江南彼岂塞北此，十六少非五百多。色见声求总邪道，水流云住契禅那。知然是复何为者，狮子峰高借问他。
题罨画窗
作者：弘历
朝代：清
体裁：七言绝句

纳景虚窗名罨画，四时无定揽云烟。谩言塞北江南似，神品偏欣近取便。
题罨画窗
作者：弘历
朝代：清
体裁：七言律诗

高处霞标小憩居，锤峰列水俯临馀。几棂纱牖谁为画，十笏山房恰受虚。生色丹青是枫槲，有情活泼在禽鱼。赋诗何必多思歇，其奈当前每起予。
题羃翠轩
作者：弘历
朝代：清
体裁：七言绝句

拱把梓桐苟欲生，培成翠影羃轩楹。爱身庸讵不若是，三复子舆慎所萌。
题羲之玩鹅玉器
作者：弘历
朝代：清
体裁：七言绝句

为书道德笼鹅返，便草时晴作美谈。却似一筹赢禊帖，缩成玉枕自河南。
题翠云堂
作者：弘历
朝代：清
体裁：五言律诗

书堂经岁坐，似此竟奚庸。自是心无逸，亦惭步有慵。蝉声前后续，花影去来重。好在惟双栝，森森翠越浓。
题翠云堂
作者：弘历
朝代：清
体裁：七言律诗

又渡滦江憩巘堂，碧天过雨坐延凉。友松阶下如四皓，题字壁间惭二王。那计夏中今与昔，幸逢时若雨和旸。看来农景北逾好，却缱河南切视伤。
题翠云堂
作者：弘历
朝代：清
体裁：七言绝句

四株松树四时翠，一坐书堂一赏云。何必山岚将谷霭，怒涛细浪总氤氲。
题翠云堂
作者：弘历
朝代：清
体裁：五言律诗

园中堂最古，栝更古于堂。爰得翠云号，来消首夏凉。双株撑戢孴，一晌对相羊。讵必金元考，总成殷鉴蘉。
题翠云堂
作者：弘历
朝代：清
体裁：五言律诗

园内斯堂古，庭阴双栝存。翠恒不冬变，云益到春屯。柳眼还迟冻，梅心似恧温。旧题纷四壁，造诣自敲论。
题翠云堂
作者：弘历
朝代：清
体裁：七言律诗

逭暑书堂夏耐寻，两株古栝植庭阴。风来北牖声含峭，代阅金源事已沈。低俯草花任苒苒，仰参云汉自森森。种时伯仲同斯翠，殿护承光郁禁林。
题翠云堂
作者：弘历
朝代：清
体裁：七言律诗

阶下萧椮列四松，飘然皓友又相逢。衣巾不觉当夏冷，枝干宁须过雨浓。近砌如张青伞盖，远峰犹露绿芙蓉。翠云设与山云合，尺泽应教苏渴农。
题翠云堂古栝
作者：弘历
朝代：清
体裁：七言绝句

古栝由来古丈夫，低心岂肯逐时趋。春华秋实休衡校，二老风流得似无。
题翠云山房
作者：弘历
朝代：清
体裁：七言律诗

云外遥瞻翠岭横，到来翰席澹怀清。蜗亭倚巘攀松上，蜃牖临川数骑行。入座韶光发新藻，隔林山鸟试春声。招提路左青莲宇，几杵蒲钟太古情。
题翠云山房
作者：弘历
朝代：清
体裁：七言律诗

山房咫尺梵宫邻，预宿恒于此憩身。不涉蕉而骇鹿梦，种成松亦老龙鳞。了知来去曾馀几，默对光阴底是真。笑谓翠云应好在，幻中实暂许常新。
题翠云山房
作者：弘历
朝代：清
体裁：古风

翠云山房山寺侧，满山松柏翠云色。往岁回銮不复驻，斯奉慈宁应憩息。陈椒奠桂别珠丘，又将隔年心恻恻。春云布宇傍午浓，满望东郊雨盈尺。云之翠也假藉名，傥然来去初无迹。云之春兮乃艰逢，才飞雪花散无力。致予缱绻实在兹，山房閒适岂易得。
题翠云山房
作者：弘历
朝代：清
体裁：七言律诗

翠云山房我所喜，言之不足长言之。林犹隐叶秋禽语，峰不藏形白鹿窥。昨忆春风吟月色，近收王蒙图杜诗。寄语苍崖及绿树，何能尔许引清思。
题翠云山房
作者：弘历
朝代：清
体裁：七言律诗

翠云山房阒以静，暮春清跸一经临。连林新绿间旧绿，入户泉音复鸟音。景齐今昔邈澄观，兴寄烟霞悦道心。拟骖岩鹿凌绝顶，见人蓦入青枫深。
题翠云山房二首·其一
作者：弘历
朝代：清
体裁：五言律诗

地据隆中秀，盘盘诘径幽。心依清略永，神与静为谋。山雨寒徐点，春松翠欲流。楼横天半舫，可以纵吟眸。
题翠云山房二首·其二
作者：弘历
朝代：清
体裁：五言律诗

杏缬嵰山雪，鹤弹缑岭风。琴音淙曲峡，盖影羃层嵏。胜地栖迟暂，他时想像中。何如消万虑，结念属云空。
题翠云山房于隆福寺右建行宫一区为止顿之所峭壁环抱松柏特秀题曰翠云山房而系以诗
作者：弘历
朝代：清
体裁：七言律诗

胜地偏宜六辔停，山灵为我列云屏。心于静会尘应远，耳与神谋籁可听。一室虚生无限白，四时不改总常青。土阶何意希尧俭，陋矣端惟有德馨。
题翠云山房松树
作者：弘历
朝代：清
体裁：七言绝句

创筑岩斋就种松，今来翠干欲拿龙。因知得地成原易，会至参天孰与从。
题翠微堂
作者：弘历
朝代：清
体裁：古风

翠微弗及顶，乃以真山言。假山惟培塿，于堂何有焉。然而开窗望，西山固目前。岚霭缈青气，翠而微且妍。蒀郁揽真佳，得句宜其间。
题翠微山房
作者：弘历
朝代：清
体裁：六言诗

雨香馆里山房，翠微深处搆堂。昨朝已过则置，今日方来未央。山云四面正蔚，膏泽一尺其霶。特是祈年劼毖，宁惟玩景徜徉。
题耕云堂
作者：弘历
朝代：清
体裁：古风

自春徂夏旸雨时，陆田溪町胥兴犁。山堂今日真副望，绿云近远芃萋萋。麦收后当布晚种，目前渥泽盻及期。远天䃱磹雷声发，艰致大霈霏细丝。陇蜀之情人尽有，觉我独甚还自嗤。
题耕作蚕织二图即用程�书楼璹诗韵 其一 浸种
作者：弘历
朝代：清
体裁：古风

谷种如人心，其中含生生。韶月开初律，向阳草欲萌。三之日于耜，东作农将兴。筠筐浸春水，次第宛列成。
题耕作蚕织二图即用程�书楼璹诗韵 其七 淤荫
作者：弘历
朝代：清
体裁：古风

既备播农人，有相赖田祖。灰草治疾药，粪壤益肥乳。攻补两致勤，仍望以时雨。逮其颖栗成，辛苦费久许。
题耕作蚕织二图即用程�书楼璹诗韵 其三 耙
作者：弘历
朝代：清
体裁：古风

皮衣岂农有，布褐聊禦寒。翻泥仍欲平，驱耙漾细澜。率因人力惫，亦知牛股酸。寄语玉食者，莫忘稼穑难。
题耕作蚕织二图即用程�书楼璹诗韵 其三十 大起
作者：弘历
朝代：清
体裁：古风

木架庋筠箔，室中避风雨。蟫首食全叶，须臾尽寸许。喜温不耐热，引凉向日午。酌剂适物性，嗟哉彼贫女。
题耕作蚕织二图即用程�书楼璹诗韵 其三十一 捉绩
作者：弘历
朝代：清
体裁：古风

家家闭外户，知是为蚕忙。夙夜视箔间，弊衣复短裳。绿形将变白，丝肠渐含光。拣择戒迟疾，齐栋堆如冈。
题耕作蚕织二图即用程�书楼璹诗韵 其三十七 缫丝
作者：弘历
朝代：清
体裁：古风

茧终丝之始，犹未閒女娘。灶下飏轻烟，釜中沸热汤。度戒过不及，乃得丝美长。转轴仔细看，梧月已上墙。
题耕作蚕织二图即用程�书楼璹诗韵 其三十三 炙箔
作者：弘历
朝代：清
体裁：古风

蚕性究畏寒，终朝不捲幕。仍期成茧速，火攻用炙箔。丝虫将结网，银光铺错落。兽炭拣良材，率欲无烟觉。
题耕作蚕织二图即用程�书楼璹诗韵 其三十九 祀谢
作者：弘历
朝代：清
体裁：古风

丝成合报谢，东吴复西蜀。人以神虔心，神以人寓目。盈几银镂陈，蚕功佑蒙辱。虽酬已往恩，仍祷方来福。
题耕作蚕织二图即用程�书楼璹诗韵 其三十二 上簇
作者：弘历
朝代：清
体裁：古风

束草置箔间，不长亦不短。蚕足缘之上，肖翘力犹软。喉明欲茧候，清和律已暖。谁谓村舍中，苍山忽满眼。
题耕作蚕织二图即用程�书楼璹诗韵 其三十五 择茧
作者：弘历
朝代：清
体裁：古风

宜绵誇八蚕，宜丝贵独蛹。一家聚择之，分品各殊用。丝待人之买，绵禦已之冻。劳而弗享报，女红可勿重。
题耕作蚕织二图即用程�书楼璹诗韵 其三十八 蚕蛾
作者：弘历
朝代：清
体裁：古风

视茧圆与尖，雌雄别较然。择美待化蛾，齧茧出其圜。成偶经昼夜，布子密且绵。纸种敬以收，默祝富来年。
题耕作蚕织二图即用程�书楼璹诗韵 其三十六 窖茧
作者：弘历
朝代：清
体裁：古风

蛾若破茧出，丝断如败叶。斯有瓮窖法，封泥固周浃。深埋取寒气，掘地挥锄锸。何必诩高昌，草实称白氎。
题耕作蚕织二图即用程�书楼璹诗韵 其三十四 下簇
作者：弘历
朝代：清
体裁：古风

红蚕既作茧，堆簇如雪山。取下卬盛筐，秤视倚屋阑。蚕一茧获十，丰熟妇女欢。回忆昔蹙眉，幸博今开颜。
题耕作蚕织二图即用程�书楼璹诗韵 其九 插秧
作者：弘历
朝代：清
体裁：古风

芒种时已届，蚕暖麦欲凉。未离水土气，趁候插稚秧。却步复伸手，整直分科行。不独箕裘然，服畴敢或忘。
题耕作蚕织二图即用程�书楼璹诗韵 其二 耕
作者：弘历
朝代：清
体裁：古风

四之日举趾，吾民始事耕。驱犍更扶犁，劳哉拟鱼赪。水寒犹冻足，不辞来往行。讵作图画观，真廑宵旰情。
题耕作蚕织二图即用程�书楼璹诗韵 其二十 筛
作者：弘历
朝代：清
体裁：古风

织竹为圆筐，疏密殊用簸。疏用砻以前，细用舂已过。筲三弗厌精，登仓近堪贺。力作那偷閒，谁肯茅檐卧。
题耕作蚕织二图即用程�书楼璹诗韵 其二十一 入仓
作者：弘历
朝代：清
体裁：古风

村舍亦有仓，用备供天庾。艰食惜狼戾，盖覆藉屋庑。背负复肩挑，入廒忙日午。输赋不稍迟，恐防租吏怒。
题耕作蚕织二图即用程�书楼璹诗韵 其二十七 三眠
作者：弘历
朝代：清
体裁：古风

再起蚕渐长，桑叶可食半。是时叶亦繁，陌头阴欲暗。篝镫视女郎，昼长夜骎短。三眠拟三耘，农桑功不乱。
题耕作蚕织二图即用程�书楼璹诗韵 其二十三 下蚕
作者：弘历
朝代：清
体裁：古风

吴天气渐暖，铺纸种渐高。破壳成蚁形，绿色细似毛。轻刮下诸纸，鹅羽挥如刀。女伴绝往来，俶载蚕妇劳。
题耕作蚕织二图即用程�书楼璹诗韵 其二十九 采桑
作者：弘历
朝代：清
体裁：古风

柔桑采春初，远扬采春深。饲之别早迟，时序毋相侵。蚕老需叶多，升树劳搜寻。雨则风诸阳，燥又润诸阴。
题耕作蚕织二图即用程�书楼璹诗韵 其二十二 浴蚕
作者：弘历
朝代：清
体裁：古风

浴蚕同浸种，温水炊轻烟。农桑事齐兴，衣食均民天。纸种收隔岁，润洒百花泉。比户恐失时，力作各争先。
题耕作蚕织二图即用程�书楼璹诗韵 其二十五 一眠
作者：弘历
朝代：清
体裁：古风

蚕饱初欲眠，蚕忙事正长。少妇独偷閒，深闺理新妆。中妇抱幼子，趁暇哺向阳。大妇缝裳衣，明朝著采桑。
题耕作蚕织二图即用程�书楼璹诗韵 其二十八 分箔
作者：弘历
朝代：清
体裁：古风

眠起有定程，不缓亦不促。逮三蚕大长，分箔陈盈屋。薙疏要及时，蠕蠕色泽绿。移东复置西，吴娘工作熟。
题耕作蚕织二图即用程�书楼璹诗韵 其二十六 二眠
作者：弘历
朝代：清
体裁：古风

初眠蛾蜕皮，村屋低垂幕。七日变如故，首喙壮不恶。于候当二眠，上架依前若。弗食复弗动，圆筐贴细箔。
题耕作蚕织二图即用程�书楼璹诗韵 其二十四 喂蚕
作者：弘历
朝代：清
体裁：古风

猗猗陌上桑，吐叶刚少许。摘来饲乌儿，筠筐食共聚。气候物尽知，林外仓庚语。设无蚕绩功，衮职其谁补。
题耕作蚕织二图即用程�书楼璹诗韵 其五 碌碡
作者：弘历
朝代：清
体裁：古风

南木北以石，水陆殊命匠。圜转藉牛牵，牛蹄踏泥浪。蹄伤领亦穿，乃得田如掌。惟应尽此劳，遑敢恃有相。
题耕作蚕织二图即用程�书楼璹诗韵 其八 拔秧
作者：弘历
朝代：清
体裁：古风

新秧五六寸，刺水绿欲齐。轻拔虞伤根，亚旅共挈携。担簏归于舍，以水洗其泥。不越宿即插，取东移置西。
题耕作蚕织二图即用程�书楼璹诗韵 其六 布秧
作者：弘历
朝代：清
体裁：古风

浸谷出诸笼，欲拆甲始肥。左腕挟竹筐，撒种右手挥。一亩率三升，均匀布浅漪。新秧虽未形，苗秀从此期。
题耕作蚕织二图即用程�书楼璹诗韵 其十 一耘
作者：弘历
朝代：清
体裁：古风

耕勤种以时，庭硕苗抽新。撮疏镞后生，稂秕务除根。塍边更戽水，溉田漾轻纹。胼胝正尔长，劼劬始一耘。
题耕作蚕织二图即用程�书楼璹诗韵 其十一 二耘
作者：弘历
朝代：清
体裁：古风

徐进行以膝，熟视俯其首。平垄有程度，丛底毋留莠。箪食与壶浆，肩挑忙弱妇。家中更无人，携儿遑虑幼。
题耕作蚕织二图即用程�书楼璹诗韵 其十七 簸扬
作者：弘历
朝代：清
体裁：古风

禾穗虽已击，糠秕杂陈前。临风扬去之，乃馀净谷圆。怜彼农功细，嘉此农心专。所以九重上，愓息虔祈年。
题耕作蚕织二图即用程�书楼璹诗韵 其十三 灌溉
作者：弘历
朝代：清
体裁：古风

决水复溉水，农候悉用庄。桔槔取诸井，翻车取诸塘。胥当尽人力，曝背那乘凉。粒食如是艰，字饼嗤何郎。
题耕作蚕织二图即用程�书楼璹诗韵 其十九 舂碓
作者：弘历
朝代：清
体裁：古风

溪田无滞穗，秋林有落叶。农夫那得閒，相杵声互荅。一石舂九斗，精凿期珠滑。复有水碓法，转轮代足踏。
题耕作蚕织二图即用程�书楼璹诗韵 其十二 三耘
作者：弘历
朝代：清
体裁：古风

三耘谚曰壅，加细复有耔。沤泥培苗根，嘉苗勃生薿。老农念力作，瓦壶挈凉水。苦热畅一饮，毕功戒半委。
题耕作蚕织二图即用程�书楼璹诗韵 其十五 登场
作者：弘历
朝代：清
体裁：古风

九月筑场圃，捆积颇庆优。束�满新架，柄穗遗旧畴。周雅咏如坻，奄观黄云秋。回顾溪町间，白水空浮浮。
题耕作蚕织二图即用程�书楼璹诗韵 其十八 砻
作者：弘历
朝代：清
体裁：古风

有竹亦有木，胥当排钉齿。其下承以石，磨砻成粒子。转轴如风鸣，植架拟山峙。不孤三时劳，幸逢一旦此。
题耕作蚕织二图即用程�书楼璹诗韵 其十六 持穗
作者：弘历
朝代：清
体裁：古风

取粒欲离稿，轮耞敲使脱。平场密布穗，挥霍声互发。即此幸心慰，宁复厌耳聒。须臾看遗柄，突然如树柮。
题耕作蚕织二图即用程�书楼璹诗韵 其十四 收刈
作者：弘历
朝代：清
体裁：古风

我谷亦已熟，我工犹未卒。敢学陶渊明，五斗羞腰折。男妇艾田间，秋风侵布褐。秋风尚可当，最畏冬三月。
题耕作蚕织二图即用程�书楼璹诗韵 其四 耖
作者：弘历
朝代：清
体裁：古风

覆耕不厌勤，塍头更畛尾。齿长入地深，土细漉成滓。旋旋泥复沈，澄澄波欲起。耖功乃告竣，方罫铺清水。
题耕作蚕织二图即用程�书楼璹诗韵 其四十 络丝
作者：弘历
朝代：清
体裁：古风

缲丝甫报毕，络丝应及节。工作有次序，此风盛吴越。粗细卒未分，要使无断脱。转䉶对篝镫，明河影欲灭。
题耕作蚕织二图即用程�书楼璹诗韵 其四十一 经
作者：弘历
朝代：清
体裁：古风

既络丝纳筘，置轴两端排。引以为直缕，理繁徐往来。条贯期毕就，比弦无曲回。设拟悖如綍，敢曰经有才。
题耕作蚕织二图即用程�书楼璹诗韵 其四十三 织
作者：弘历
朝代：清
体裁：古风

阔室置机架，有轴亦有栏。往还抛玉梭，那辞素手寒。错综乃成功，万丝得一端。织女若是劳，布衣已原单。
题耕作蚕织二图即用程�书楼璹诗韵 其四十二 纬
作者：弘历
朝代：清
体裁：古风

浸纬非细工，付之小女丫。谁知素丝中，乃具种种华。精次于是别，转轮引绪斜。由分渐成合，小大殊轴车。
题耕作蚕织二图即用程�书楼璹诗韵 其四十五 剪帛
作者：弘历
朝代：清
体裁：古风

精粗不中数，广狭不中尺。王制弗鬻市，要义寓剪帛。辛苦岂易成，欲裁心自惜。耕劳蚕亦劳，视此吟篇著。
题耕作蚕织二图即用程�书楼璹诗韵 其四十四 攀华
作者：弘历
朝代：清
体裁：古风

椎轮生大辂，踵事何太勤。素帛增攀华，丝缕益纠纭。既成黼黻章，亦焕河洛文。为者自不知，如山出五云。
题耕织图
作者：弘历
朝代：清
体裁：七言律诗

堤界湖过桑苧桥，水村迎面趣清超。润含植稻连农舍，响讶缫丝荅客桡。柳岸风前朝爽度，石矶雨后涨痕消。分明一段江南景，安福舻中引兴遥。
题耶律楚材墓
作者：弘历
朝代：清
体裁：七言律诗

曜质潜灵总幻观，所嘉忠赤一心殚。无和幸免称冥漠，有墓还同封比干。窀穸即仍非改卜，堂基未没为重完。摛文表德辉贞石，臣则千秋定不刊。
题职官分纪
作者：弘历
朝代：清
体裁：七言律诗

立政惟人义岂磨，股肱喜起敕几歌。古今制异难沿袭，襄赞职同在协和。经史历编无不备，缥缃独弆有堪多。双松书屋东皋隐，弗出对扬又以何。
题职贡图八韵
作者：弘历
朝代：清
体裁：七言排律

累洽重熙四海春，皇清职贡万方均。书文车轨谁能外，方趾圆颅莫不亲。那许防风仍后至，早闻干吕已咸宾。涂山玉帛千秋述，商室共球百禄臻。讵是索疆恢此日，亦惟谟烈赖前人。唐家右相堪依例，画院名流命写真。西鲽东鹣觐王会，南蛮北狄秉元辰。丹青非为誇声教，保泰承庥慎拊循。
题联骑春游雕漆盘
作者：弘历
朝代：清
体裁：五言律诗

不辨髹之代，犹馀刁者名。春郊试联骑，洲阁拟登瀛。自是鬼工手，能传仙客情。剔红还衬绿，雅制突张成。
题胜朝殉节诸臣录
作者：弘历
朝代：清
体裁：七言律诗

信史由来贵瘅彰，胜朝殉节与膻芗。五常万古既云树，潜德幽光允赖扬。等度早传辽及宋，后先直迈汉和唐。诸臣泉坏应相庆，舍死初心久乃偿。
题胜果寺
作者：弘历
朝代：清
体裁：七言律诗

当年甲第作祗园，世事由来逝水翻。亟胜随衰理不易，施檀重焕谓徒烦。风来幡动谁能所，山峙江流各静喧。赵氏排衙石尚在，都为龙象护空门。
题胡宿文恭集
作者：弘历
朝代：清
体裁：七言排律

久曾割裂得全难，四库搜罗为复完。如此立朝有本末，可教遗帙听彫残。既经呈览斯予事，自与发潜令彼安。通集原应俾钞录，至文乃合命镵刊。教坊致语宁忠告，道院青词实异端。去取之间系旌瘅，示兹大略付儒官。
题胡桂仿吴彬山阴道上图即用题吴彬画卷韵
作者：弘历
朝代：清
体裁：古风

古云天下无难事，事在人为而己矣。斯言万理鲜不该，岂独绘事弗如是。吴彬山阴道上图，变幻峰峦极云水。处女脱免莫形容，敌人开户敌莫止。晋唐宋元法汇合，泯汇合迹益奇已。奇己却复出平易，按之可辨止与起。由来不以技为用，是谓能以神为体。见者尽当退三舍，却命桂也试仿拟。初犹难之戒自画，诲以勉强学问理。数月间斯卷亦成，步兵中郎或类此。凡物无不可造就，题辞因悟棫朴旨。
题胡桂山水口号
作者：弘历
朝代：清
体裁：七言绝句

名山过雪真容现，顶上浮云脚底归。不是台怀亲见者，谁能如此入精微。
题自写仿王谷祥柳阴垂钓箑头
作者：弘历
朝代：清
体裁：五言绝句

仿王因配张，置此岁壬午。今来逾古希，一笑故人睹。
题自得轩
作者：弘历
朝代：清
体裁：五言律诗

自得则居安，奎文示义宽。放弥六合界，卷退寸心官。希圣岂其易，为君欲识难。勤虔勖家法，摛什作箴看。
题自得轩紫藤花
作者：弘历
朝代：清
体裁：古风

女萝施松上，特立颇艰致。独树见此花，亭亭与他异。植之自得轩，繄予有深意。表贞殊凡品，扶弱成良器。傅架引其蔓，弗使众木厕。吐艳既盈庭，铺阴亦满砌。雨馀芳润漱，自得义真契。铁中有铮铮，卉谱徐宣类。
题至正条格
作者：弘历
朝代：清
体裁：七言律诗

书云弼教在明刑，尚律何如尚六经。条格居然观至正，道齐未足示仪型。每为左袒非公允，祗可遍安乖辑宁。世祖有元开创主，孙谋贻厥失聪听。
题致本斋
作者：弘历
朝代：清
体裁：古风

凡事皆有本，如木根水源。为学及为政，岂必殊此焉。为学在率性，钜矣任道传。为政在爱民，吾闻尧舜难。合之原一事，分之似两端。以今切已论，为政愿力殚。是齐额致本，图易应思艰。峻雕夏歌戒，休助夏谚宣。居然此轩庭，而宁弗愧颜。愧当勤实政，无补戒空言。
题致本斋
作者：弘历
朝代：清
体裁：七言律诗

新搆行斋一宿停，额云致本当箴铭。脩身壹是勤加砥，为学端由善取型。朴素观虽略斯惬，轩亭处每不遑宁。宫墙万仞瞻将近，敢忘髫年读圣经。
题致远斋
作者：弘历
朝代：清
体裁：五言律诗

庶官斯引见，几务此畴咨。便是游山处，无非勤政时。人惟得屡试，章不厌详披。致远宜从近，省心要在思。
题致远斋
作者：弘历
朝代：清
体裁：五言律诗

晓兴咨政处，致远以斋名。五十馀年此，数千百首成。敕几惟慎已，问景敢缘情。即事于遥者，畿南齐北耕。
题致远斋
作者：弘历
朝代：清
体裁：七言律诗

致远宁缘山水趣，敕几常切旰宵心。抚时适庆甘霖足，咨政恒教清晓临。虑彼揣摩云事简，惕予游豫恃年深。朱波万里方萦念，南望秋来报好音。
题致远斋
作者：弘历
朝代：清
体裁：七言律诗

致远斋为敕政居，清晨理事每相于。宵衣旰食惟虞怠，夕惕朝乾敢以虚。合计十功早知止，又筹一捷企重书。笃承天佑何修遇，感弗能言祇凛予。
题致远斋
作者：弘历
朝代：清
体裁：古风

静宜园中咨政处，驻兹清晓所必临。致远讵为玩山景，九州四海在一心。一心敬怠分顷刻，罔念作狂凛戒深。况今西川未蒇事，夜以继日企捷音。
题致远斋
作者：弘历
朝代：清
体裁：古风

静宜理事处，颜曰致远斋。讵云寄山水，因之缅茨阶。武侯有至谈，宁静兴我怀。是地信佳矣，隔岁才一来。亦不懈敕几，畴咨朝彦皆。安边谩诩遐，晰理惟期谐。一指苟或蔽，万几于焉乖。致远恒在近，宵旰遑徘徊。
题致远斋
作者：弘历
朝代：清
体裁：五言律诗

香山理事处，致远向名斋。堪以会心要，宁因玩景佳。始勤终戒怠，言顾行防乖。宁静斯为本，武侯语契怀。
题致远斋二首·其一
作者：弘历
朝代：清
体裁：古风

静宜理政处，名曰致远斋。来往满十日，宁母稽政哉。吏兵各有人，引见庭前排。繄予笃素志，吁俊期良材。其日多逢英，心目为之开。设多逢庸辈，未免意为灰。五字识其难，禹吁理实该。
题致远斋二首·其二
作者：弘历
朝代：清
体裁：古风

昔临致远斋，或值用兵际。翘首盼捷音，切切鲜宁意。准夷及回部，廿年久安遂。金川屯戍兴，诸番知怀畏。岂敢复奢望，惟愿无兵事。所以戒远勤，然亦防近蔽。
题舆地图
作者：弘历
朝代：清
体裁：七言律诗

括地多年仰圣猷，覈真今复逮渠搜。闳誇讵类参军注，阸塞应同主吏收。益切觐光周诰凛，匪关凿空汉臣求。宇安岁美吾恒愿，望蜀宁当意更留。
题般若台
作者：弘历
朝代：清
体裁：五言绝句

山鸟春前叫，山花雨后开。是云般若相，那辨有无台。
题船室
作者：弘历
朝代：清
体裁：五言排律

凤岭江湖上，虚舟合在兹。重儓又奚藉，初至偶凭之。不作波澜想，端知风月宜。花含春意冶，石戴古皴奇。顾盼皆如画，周旋祗为诗。泠泠行漏下，清跸向前移。
题船室
作者：弘历
朝代：清
体裁：七言律诗

春秋十五阅流年，新样重看室仿船。真是卧游参水逝，不妨戏论置山巅。江湖俯处如堪泛，星斗近时若可搴。咨尔封疆扈跸者，作舟应忆济于川。
题船室
作者：弘历
朝代：清
体裁：七言绝句

船室成来乙酉年，弗于水裔乃山巅。讵云缀景翻新样，元凯曾吟小雅篇。
题艮岳石
作者：弘历
朝代：清
体裁：七言绝句

木凤曾同燕用来，一拳独立劫馀灰。月明仿佛广寒殿，勃窣嫦娥白玉台。
题艺苑藏真集古册 其一 宣和栗蓬秋绽
作者：弘历
朝代：清
体裁：七言绝句

满院秋风金气披，亚蓬栗子熟垂垂。设云隐寓危惧意，吾谓宣和未此思。
题艺苑藏真集古册 其七 张敦礼閒庭蹴鞠
作者：弘历
朝代：清
体裁：七言绝句

赵家戚里多工绘，张姓连天不让王。习气微嫌存富贵，锦靴绣带满毬场。
题艺苑藏真集古册 其三 黄筌蘋婆山鸟
作者：弘历
朝代：清
体裁：七言绝句

大颗蘋婆遇秋熟，山禽背立恨难衔。道元画可辟拇指，卓识应知有不凡。
题艺苑藏真集古册 其九 马和之柳塘鸳戏
作者：弘历
朝代：清
体裁：七言绝句

柳梳弱线池翻藻，戏水文鸳实乐哉。趣中画外多风雅，三百篇曾脱稿来。
题艺苑藏真集古册 其二 周文矩水榭观凫
作者：弘历
朝代：清
体裁：七言绝句

栏曲轩虚俯碧湖，水中人影自相呼。孰云必妒入宫者，也有閒情看野凫。
题艺苑藏真集古册 其二十 牟益茸坡促织
作者：弘历
朝代：清
体裁：七言绝句

在野恰当七月时，茸坡相斗复相嬉。�衣长卷向披咏，放卷总含无尽思。
题艺苑藏真集古册 其二十一 惠崇秋野盘雕
作者：弘历
朝代：清
体裁：七言绝句

鸷鸟盘空意气扬，野禽觳觫计深藏。写生虽具传神笔，以曰僧规却不当。
题艺苑藏真集古册 其二十三 王振鹏仙阁凌虚
作者：弘历
朝代：清
体裁：七言绝句

界画由来巨擘居，创成楼阁迥凌虚。欲咨世上求仙者，汉武秦皇视此如。
题艺苑藏真集古册 其二十二 钱选秋芳鸟语
作者：弘历
朝代：清
体裁：七言绝句

不合子昂品独异，足知艺苑有人豪。作图敢反考功意，鸟语秋芳意自高。
题艺苑藏真集古册 其五 徐崇嗣枇杷绶带
作者：弘历
朝代：清
体裁：七言绝句

创为没骨自称高，寓意植飞任汝曹。莫谓热中纷有作，太原早著郁轮袍。
题艺苑藏真集古册 其八 赵伯骕风檐展卷
作者：弘历
朝代：清
体裁：七言绝句

常言开卷胥有益，其益公私亦自殊。不识风檐沈思者，心于为己为人乎。
题艺苑藏真集古册 其六 易元吉乔柯猿挂
作者：弘历
朝代：清
体裁：七言绝句

四足走胜两足飞，怪图猿挂发灵机。岂妨堕落仍翻上，冷眼傍观识彼微。
题艺苑藏真集古册 其十 李唐坐石看云
作者：弘历
朝代：清
体裁：七言绝句

甫对松间见霭霭，遂看谷口渐披披。可知艺胜他人处，能写望云在起时。
题艺苑藏真集古册 其十一 李迪谷丰安乐
作者：弘历
朝代：清
体裁：七言绝句

鹌称安复谷称穰，作者心应喻吉祥。我独恭人忆小宛，致其时实鄙周王。
题艺苑藏真集古册 其十七 马逵秋汀放棹
作者：弘历
朝代：清
体裁：七言绝句

平水风轻不作波，行行柳岸远烟过。舟中底用竿丝置，想厌渔人事已多。
题艺苑藏真集古册 其十三 林椿山�霁雪
作者：弘历
朝代：清
体裁：七言绝句

早称花草擅钱唐，喻拟青蓝师赵昌。�自禁寒雪自积，红红白白正相当。
题艺苑藏真集古册 其十九 鲁宗贵蜀葵引蝶
作者：弘历
朝代：清
体裁：七言绝句

弗黄那解向阳事，染紫似存夺赤心。蛱蝶两般都不识，蜎飞祇趁闹中寻。
题艺苑藏真集古册 其十二 李安忠秋晴丛菊
作者：弘历
朝代：清
体裁：七言绝句

花情叶意总含清，捉勒偏教独擅名。掩映底须为五柳，其人不见定渊明。
题艺苑藏真集古册 其十五 李嵩松坞延宾
作者：弘历
朝代：清
体裁：七言绝句

门揖宾来阶左通，无差绳墨本曾工。公输巧必以规矩，何事不该是语中。
题艺苑藏真集古册 其十八 马麟临溪放龟
作者：弘历
朝代：清
体裁：七言绝句

丹青虽逊父之工，别裁却看致不同。有悟南华篇十七，放龟曳尾任泥中。
题艺苑藏真集古册 其十六 马远河干虚阁
作者：弘历
朝代：清
体裁：七言绝句

几间轩阁倚河边，一片虚明水接天。责实循名真不愧，喜他意在笔之先。
题艺苑藏真集古册 其十四 刘松年茗园赌市
作者：弘历
朝代：清
体裁：七言绝句

由来茗饮事之清，市赌何当似颉羹。三倍漫嗤近利辈，斗茶已见赋唐庚。
题艺苑藏真集古册 其四 郭忠恕兰亭禊饮
作者：弘历
朝代：清
体裁：七言绝句

永和三月暮春初，佳话千秋述有馀。却是为图传实者，胜他辨帖议纷如。
题芦洲白鹭画幅
作者：弘历
朝代：清
体裁：七言绝句

縠纹摇漾水天秋，芦苇萧萧飐晚洲。妙趣南华谁解得，祗应鸥鹭一群游。
题花准神鎗
作者：弘历
朝代：清
体裁：七言律诗

虎准有文亦有诗，斯花准尚未题辞。同为皇祖手曾用，贻至孙臣心永寅。因冷木兰权罢尔，乘閒雄鹿偶歼之。习劳肄武遵家法，聪听曾元慎识兹。
题苍雪庵凤凰池砚·其一
作者：弘历
朝代：清
体裁：七言绝句

非端弗玉玉其质，责实循名名则疑。既是中峰缁侣用，那更心系凤凰池。
题苍雪庵凤凰池砚·其二
作者：弘历
朝代：清
体裁：七言绝句

定名米老堪徵矣，被夺荀君乃怅然。苍雪庵中粥饭罢，且供文字小乘禅。
题苏东坡玉带三叠旧作韵
作者：弘历
朝代：清
体裁：七言律诗

竟与山僧忽若遗，有为法却寓无为。弃如敝屣契真偈，藏以华箱究假仪。印老徒称其语胜，苏公应悔此名垂。冁然自笑兹拈句，于不宜中增不宜。
题苏桥二首·其一
作者：弘历
朝代：清
体裁：七言绝句

姚辟陈州洵霸州，太常因革礼同脩。了知食禄弗任事，宋史删文未细求。
题苏桥二首·其二
作者：弘历
朝代：清
体裁：七言绝句

石桥不是建西湖，却与长堤同号苏。一实近脩一远领，尔家父子信贤乎。
题苏武帛书事
作者：弘历
朝代：清
体裁：古风

几閒披汉史，子卿节义垂。皓首羁王庭，匪石心不移。汉使天南来，常惠诡致辞。天子射上林，得雁太液池。言武在某泽，以此武得归。耳食者无识，端谓诚感之。智者尚谲诈，更谓胡可欺。胡人纵淳朴，岂其无觉知。此事有端委，正言辨群疑。春时雁北乡，止于西北陲。其地有巨浸，浩渺如天池。退翎换新羽，抱卵育雏儿。当其换羽际，展翅不能飞。徒手可捕得，无待矰缴施。单于称武死，用绝汉主思。适闻得帛书，翻信武所为。生还虽赖天，物理固有宜。郝经用此道，公案曾重题。
题苏汉臣婴戏图
作者：弘历
朝代：清
体裁：五言律诗

郁郁复亭亭，传神毕肖形。易天数廿五，诗王政盈宁。岐嶷露头角，峥嵘蕴性灵。少怀夫子志，讵止玩丹青。
题苏汉臣桂丛婴戏图
作者：弘历
朝代：清
体裁：五言排律

皋涂发华日，庭院聚振振。戏侣还相让，攀枝迥绝伦。峥嵘见头角，条畅有精神。好学皆荀爽，登科拟却诜。插瓶香可嗅，踔机貌如真。款识虽无考，知为苏汉臣。
题苏轼中山松醪赋再叠庚午诗韵
作者：弘历
朝代：清
体裁：七言律诗

洞庭春及定州醪，二赋同书一卷豪。飞兴逸同子安雀，拍浮乐胜鲖阳螯。盆盛无碍安磐石，城守还教奠绎骚。行馆昼长值清暇，弗寻花柳试吟毫。
题苏轼中山松醪赋真迹卷
作者：弘历
朝代：清
体裁：七言律诗

中山停跸忆松醪，开卷如亲书兴豪。大令漫教誇裹铁，曹郎差可拟持螯。文章烂岂惊徽纆，拄杖投仍起续骚。雪浪斋前重俯仰，髯翁曾此一挥毫。
题苏轼中山松醪赋真迹卷叠庚午诗韵
作者：弘历
朝代：清
体裁：七言律诗

薄用收松制作醪，髯翁想见意雄豪。烹熬自可出肪泽，餔啜何须较蟹螯。犹子赠兹同气味，大夫拟彼畔牢骚。中山正此数典处，携卷重赓点咏毫。
题苏轼书金刚经卷
作者：弘历
朝代：清
体裁：七言律诗

矿窟炎洲善比形，无聊聊复写金经。三乘总出胸前卐，四句全提舌本青。宿世由来原佛子，齐谐奚事说奎星。烧猪佛印相勤请，一笑遗之换醁�。
题苏轼佩首石渠砚
作者：弘历
朝代：清
体裁：七言绝句

制拟石渠用玉堂，坡翁手笔永膻芗。王言自合同谟典，刽子鄙哉谓弗当。
题苏轼澄泥半碣砚
作者：弘历
朝代：清
体裁：七言绝句

宋代澄泥珍大苏，李黄铭识已模糊。式如半碣复无字，或戒昌黎䛕墓乎。
题苏轼澄泥鹅戏砚
作者：弘历
朝代：清
体裁：七言绝句

澄泥制砚肖鹅鹢，背刻东坡想用之。设以换群遗事论，斯人诚不愧研斯。
题苏轼玉带藏金山寺中曾遭回禄缺数版为补足制匣仍弆镇山门以成佳话
作者：弘历
朝代：清
体裁：五言律诗

道母图中物，头陀寺里逢。山门至今镇，活句觅何从。讵此蓝鞓者，爱他白业宗。中郎如可拟，轼也庶几邕。
题苏轼石茶铫即用其韵
作者：弘历
朝代：清
体裁：七言律诗

符调曾闻玉女泉，遗来石铫朴而宽。武文自适煎汤熟，提挈宁须濯水寒。周赠不妨自劾谬，韩诗慢举外苞乾。姜盐虽是蜀中法，和茗思之究未安。
题苹鹿玉韘
作者：弘历
朝代：清
体裁：七言律诗

白露为霜苹野披，肌肥色泽乐伊尼。合围命中兹重举，出哨寻幽久不为。弓矢既调资佽手，画图堪胜祇传皮。设如发羽方省度，慎弗失之鉴在兹。
题范子岷牧牛图卷后跋者用禅语而不精故亦以禅语题之·其一
作者：弘历
朝代：清
体裁：七言绝句

或曳耕犁或散閒，陶家寓意不言间。若论本分相应句，便见终须悟八还。
题范子岷牧牛图卷后跋者用禅语而不精故亦以禅语题之·其二
作者：弘历
朝代：清
体裁：七言绝句

菽食缯衣底用渠，软沙嫩草绿阴馀。君家水牯犹勤牧，格五双童乐莫如。
题范宽云岚垂瀑图
作者：弘历
朝代：清
体裁：古风

为人性温厚，笔力却雄壮。乃知善蕴藉，一发神必王。山巅林出云，峡口瀑垂嶂。真骨矗棱棱，近远都宜望。姓名虽割去，孝思真赏向。咄哉忽自笑，求剑类刻舫。
题范宽秋山图
作者：弘历
朝代：清
体裁：五言律诗

秋山真骨露，得骨范宽称。大壑自为夐，崇峰不计层。溪崖观水客，云寺习禅僧。远望不离坐，诚看缩地能。
题范宽行旅图
作者：弘历
朝代：清
体裁：五言律诗

山容雄胜秀，水势急非宽。大是北方景，谁歌行路难。风疑生万叶，云欲出遥峦。简淡四家法，于斯鼻祖看。
题荆浩匡庐图用画间旧题韵·其一
作者：弘历
朝代：清
体裁：六言诗

虚斋敞设櫩楹，饱参山秀水明。仿佛白云深处，招携匡俗先生。
题荆浩匡庐图用画间旧题韵·其二
作者：弘历
朝代：清
体裁：六言诗

昭邱雾锁岚浓，素瀑龙飞练重。坐我画禅书室，对他栖隐炉峰。
题草房
作者：弘历
朝代：清
体裁：七言绝句

几间朴室筑平岑，覆以长茅护碧林。缀景试思向年况，蔚宗谓豫得尧心。
题荫榆书屋
作者：弘历
朝代：清
体裁：七言绝句

书屋三间号荫榆，墨壶琴荐足清娱。无过信宿依然去，似此安能味道腴。
题莫是龙仿赵大年江乡小景
作者：弘历
朝代：清
体裁：五言律诗

略变晚唐法，犹传北宋规。江乡春正晓，农务渐兴时。桥过牛蹄怯，船浮鸭嘴迟。南巡恒所见，偶尔缱遐思。
题莫景行西湖草堂图·其一
作者：弘历
朝代：清
体裁：七言绝句

骛望湖山有所思，遥情千里座中移。玲珑更见雷峰塔，喜未曾经劫火时。
题莫景行西湖草堂图·其二
作者：弘历
朝代：清
体裁：七言绝句

隐君外史契知音，供养烟云寄静心。我觉明湖丝竹闹，同然先得画留今。
题莲性寺
作者：弘历
朝代：清
体裁：七言绝句

江都城北多陂泽，水物由来清且奇。潇洒青莲宇标性，交芦同悟合还离。
题莲池书院十二景 其一 春午坡
作者：弘历
朝代：清
体裁：七言绝句

菁莪雅化辟莲池，秀障当门春午披。漫爱牡丹花富贵，濂溪爱处正宜思。
题莲池书院十二景 其七 蕊幢精舍
作者：弘历
朝代：清
体裁：七言绝句

此莲池匪彼莲池，缀景聊观精舍奇。若论顾名思正义，藏经应效郝经为。
题莲池书院十二景 其三 花南研北草堂
作者：弘历
朝代：清
体裁：七言绝句

别有平台宛转廊，绯桃丝柳艳韶光。若云不羡清幽好，何必颜堂曰草堂。
题莲池书院十二景 其九 绎堂
作者：弘历
朝代：清
体裁：七言绝句

绎堂小坐绎然思，六艺原应兼执之。设使工夫艰并及，不妨力守一经为。
题莲池书院十二景 其二 万卷楼
作者：弘历
朝代：清
体裁：七言绝句

郝经贾辅迹犹著，九等五车事匪奇。咨尔于中枕葄者，尊闻要在勉行知。
题莲池书院十二景 其五 宛虹亭
作者：弘历
朝代：清
体裁：七言绝句

垂虹宛宛跨堤濆，一笠横空与半分。却是清波无我见，亭桥入影总沄沄。
题莲池书院十二景 其八 藻泳楼
作者：弘历
朝代：清
体裁：七言绝句

波漾风行镜里披，青蒲白芷画中猗。朱阑小凭知鱼乐，正是濠梁春水时。
题莲池书院十二景 其六 鹤柴
作者：弘历
朝代：清
体裁：七言绝句

秪宜古柏堪为柴，也许潜鱼可结邻。不必禽经徵故事，九皋深意缅风人。
题莲池书院十二景 其十 寒绿轩
作者：弘历
朝代：清
体裁：七言绝句

无碍岁寒曰有筠，春来绿色又从新。池中埭上皆君子，舍此应为何等人。
题莲池书院十二景 其十一 篇留洞
作者：弘历
朝代：清
体裁：七言绝句

牝谷含虚径转幽，云浆疑是乳钟流。笑予诗句非坡也，一例镌崖七字留。
题莲池书院十二景 其十二 含沧亭
作者：弘历
朝代：清
体裁：七言绝句

曲峡盈科就下行，泠泠落落若琴鸣。勖哉负笈来游者，宜味沧浪之水清。
题莲池书院十二景 其四 高芬阁
作者：弘历
朝代：清
体裁：七言绝句

延楼连属贮羲文，相映罘罳瑞色氲。那更名言藉司马，早应此阁号高芬。
题莲花室
作者：弘历
朝代：清
体裁：七言律诗

云山胜地耸高楼，静室莲花楼上头。调御丈夫无色相，应真十六有源流。凭参水月还天月，如是今秋即昔秋。一切尘心兹净扫，不忘两字祖恩留。
题莹德堂
作者：弘历
朝代：清
体裁：五言律诗

书堂枕碧溪，漪影近平堤。澄照契轩豁，怡神协筦倪。澡身明德业，取象俯玻瓈。责实循名切，吾宁漫与题。
题莹德堂
作者：弘历
朝代：清
体裁：五言律诗

松径堤头转，芸堂水面开。三庚无暑气，四座绝尘埃。少坐旋当去，宁言耽久陪。笑他近咫尺，今岁却初来。
题萧云从山水长卷
作者：弘历
朝代：清
体裁：古风

四库呈览离骚图，始识云从其人也。群称国初善画人，二王恽黄伯仲者。二王恽黄手迹多，石渠所藏屡吟把。萧则石渠无一藏，侍臣因献其所写。堪备宝笈之遗阙，事属文房敦儒雅。展观长卷四丈馀，观之不厌意弗舍。崇山复岭绕回溪，古寺烟村接书社。士农工贾莫不具，飞潜动植乃咸若。运以神而法以古，丽弗伤艳富如寡。快哉名下果无虚，图末识语嘉诚泻。德寿曾赏晞古图，自怜作此终田野。岂知一百馀年后，果入石渠珍弗假。是老人愿竟天从，剪烛长歌题笔洒。
题萧云从秋山红树卷
作者：弘历
朝代：清

峰势欲开树为遮，崔鬼画态间槎枒。本来枫檞经霜染，错认夕阳一片霞。
题萧云从秋山红�卷
作者：弘历
朝代：清
体裁：七言绝句

峰势欲开�为遮，崔嵬画态间槎枒。本来枫槲经霜染，错认夕阳一片霞。
题萧楚春秋辨疑
作者：弘历
朝代：清
体裁：七言排律

直遌权臣退自怡，著书胡赵奉为师。宗经颇具明卓见，异注不为迁就词。非史信哉超众论，亡诗作也辨群疑。一王天下无他义，三变周公岂逆知。可惜代湮多散佚，允宜重录表扶持。瞠乎徒仰获麟笔，无暇方惭下董帷。
题萧照瑞应图
作者：弘历
朝代：清
体裁：七言律诗

萧照曾为瑞应图，曹勋作赞诩贞符。萧王好谶终兴汉，越子包羞却灭吴。二者不同失北界，平生惟是乐西湖。丹青披咏当年事，抑以为荣抑辱乎。
题萨尔浒十二韵
作者：弘历
朝代：清
体裁：五言排律

已撰长文识，仍吟近体宣。重经用武地，深感命时天。萨尔浒列阵，吉林崖据巅。夹攻旗拨四，压击骑才千。合力冲其要，移时破彼坚。纵横恣驰突，陇种尽刘虔。雁鹜蔽河下，鲸鲵封陆填。斐芬斫营速，尚间夺壕连。我卒羞为后，明兵避不前。成城众志合，创业一人权。以此先声赫，允惟隆估专。数朝平四路，大武耀千年。
题葄经馆
作者：弘历
朝代：清
体裁：五言律诗

书馆信攸宁，新名曰葄经。无忘惟好学，有暇每来停。沼刺削蒲绿，芸馡汗简青。个中如尚友，李揆足芳型。
题董其昌临柳公权禊帖
作者：弘历
朝代：清
体裁：七言律诗

香光禊帖仿诚悬，一乃二之谁所然。幸具董文仍在后，讶移张识反居前。无分可识初无合，得半欣于两得全。题什艺林传盛事，那能书法悟离坚。
题董其昌临颜真卿争坐位帖
作者：弘历
朝代：清
体裁：七言律诗

鲁公坐位效香光，玩古因披宝笈藏。拓宋拓明一临董，本高本矮近收张。积薪慢议吾享帚，得髓无孤彼面墙。绰态柔情跋诚合，魏徵妩媚譬文皇。
题董其昌临黄公望浮岚暖翠图
作者：弘历
朝代：清
体裁：七言绝句

暖翠浮岚子久临，晴烘叠树气萧森。楚弓还是楚人得，何必其间有惜心。
题董其昌书画合璧册 其一 石淙岚翠
作者：弘历
朝代：清
体裁：七言绝句

劲挺锦林风泛飒，沦涟辋水月流光。王裴设使蓦相遇，此即当年华子冈。
题董其昌书画合璧册 其一 重岚树色
作者：弘历
朝代：清
体裁：五言绝句

岚重树以重，荟蔚渺何极。奚必施丹青，此是太古色。
题董其昌书画合璧册 其七 峰屏积翠
作者：弘历
朝代：清
体裁：五言绝句

春夏及秋冬，峰容各殊致。傥来月月看，便是展十二。
题董其昌书画合璧册 其七 秋岸渔矶
作者：弘历
朝代：清
体裁：七言绝句

树底秋风溪漾沦，渔矶閒置曲溪滨。水寒应是鱼懒饵，不见持竿跪饵人。
题董其昌书画合璧册 其三 岩栖静致
作者：弘历
朝代：清
体裁：五言绝句

幽人结庐处，胜必占林泉。清昼著何书，鹤林玉露篇。
题董其昌书画合璧册 其三 林角斜坡
作者：弘历
朝代：清
体裁：七言绝句

著水著山皆恰当，一枝一叶各精神。空空白屋斜坡上，应待卜居来者人。
题董其昌书画合璧册 其二 林馆烟霞
作者：弘历
朝代：清
体裁：五言绝句

书圣画造贤，乃不名一家。山樵荷叶皴，中自生烟霞。
题董其昌书画合璧册 其二 绿杉精舍
作者：弘历
朝代：清
体裁：七言绝句

数峰峭茜长江外，几树菁葱曲水滨。阿那间间精舍里，依稀似有草元人。
题董其昌书画合璧册 其五 岭云过雨
作者：弘历
朝代：清
体裁：五言绝句

米家墨戏法，原弆画禅室。迩来六百年，谁人敢落笔。
题董其昌书画合璧册 其五 春坞晴窗
作者：弘历
朝代：清
体裁：七言绝句

精舍萧然绿树间，惠风轻籁小窗閒。楚弓还是楚人得，何必犹思青弁山。
题董其昌书画合璧册 其八 平溪幽榭
作者：弘历
朝代：清
体裁：七言绝句

平溪架木搆幽居，波面文章几上书。一卷应披工部集，水天相与永斯如。
题董其昌书画合璧册 其八 溪山一曲
作者：弘历
朝代：清
体裁：五言绝句

山深溪复曲，书画出一手。古句当题词，爱与古人友。
题董其昌书画合璧册 其六 层岩萧寺
作者：弘历
朝代：清
体裁：五言绝句

层峰既㟎�，古寺亦萧閒。设更问其处，应为覆釜山。
题董其昌书画合璧册 其六 虚亭对瀑
作者：弘历
朝代：清
体裁：七言绝句

对宜尤觉听为宜，无色声天那著词。却忆山庄观瀑处，壁间题遍数年诗。
题董其昌书画合璧册 其四 夏山澍雨
作者：弘历
朝代：清
体裁：七言绝句

霮䨴滃濛意正酣，吐云山复被云含。隔江祗一小亭子，便是虎儿海岳庵。
题董其昌书画合璧册 其四 溪䲧秋晴
作者：弘历
朝代：清
体裁：五言绝句

古屋乔树下，树上秋阳皛。何必悲长年，此景亦复好。
题董其昌仿巨然夏山欲雨卷
作者：弘历
朝代：清
体裁：五言律诗

触手润岚烟，自称仿巨然。都无画家习，直揭佛门禅。云出山如破，天高雨与连。全书居易作，其故又何焉。
题董其昌仿黄公望山水
作者：弘历
朝代：清
体裁：古风

粗观非大痴，细按全子久。得髓与得皮，教外别传有。山疑云气吐，水似溪声吼。濛濛霭霭间，抚恐润沾手。乘兴缀五言，思翁却知否。
题董其昌天降时雨小卷
作者：弘历
朝代：清
体裁：七言绝句

小卷常随行笥中，希逢时雨得相同。今朝润景当前證，始觉传神有独工。
题董其昌天降时雨小卷
作者：弘历
朝代：清

小卷常随行笥中，希逢时雨得相同。今朝润景当前证，始觉传神有独工。
题董其昌婉娈草堂图
作者：弘历
朝代：清
体裁：七言绝句

因画名堂堂贮画，即名即画两无孤。室中窗外相清映，讶似香光为我图。
题董其昌婉娈草堂图
作者：弘历
朝代：清
体裁：七言绝句

墨气山光分不分，迎窗罨壁相氤氲。了应三绝一齐置，真者当前翁所云。
题董其昌婉娈草堂图
作者：弘历
朝代：清
体裁：七言绝句

壁间石接庭前石，户外泉连画里泉。不是天工能夺巧，一般安得蔚云烟。
题董其昌婉娈草堂图
作者：弘历
朝代：清
体裁：七言绝句

婉娈堂悬婉娈图，印来亲切了无殊。好山总被思翁占，合与田畴结友于。
题董其昌婉娈草堂图
作者：弘历
朝代：清
体裁：七言绝句

江南图作燕中秘，婉娈看来总一般。不识昆山读书处，可能精绝似田盘。
题董其昌婉娈草堂图
作者：弘历
朝代：清
体裁：七言绝句

草堂图挂草堂壁，宗伯风流想像间。一至田盘吟一度，兴因神会趣因閒。
题董其昌婉娈草堂图
作者：弘历
朝代：清
体裁：七言绝句

草堂婉娈原如画，又得香光印以图。怪石奔泉自今古，那从形响辨同殊。
题董其昌婉娈草堂图
作者：弘历
朝代：清
体裁：七言绝句

草堂婉娈始香光，便以名堂堂内张。窗外壁间如印證，昆山盘谷雅相当。
题董其昌婉娈草堂图
作者：弘历
朝代：清
体裁：七言律诗

草堂本自写昆山，真迹谁教落此间。名相由来无定著，婉娈恰喜一般閒。仲醇元宰交情厚，李氏郭家设色艰。我独曹风忆彼美，楚骚一例咏丛菅。
题董其昌婉娈草堂图
作者：弘历
朝代：清
体裁：七言绝句

董家图挂田家壁，间岁一来晤古人。何必草堂嫌寂寞，烟云泉石日相亲。
题董其昌婉娈草堂图
作者：弘历
朝代：清
体裁：七言绝句

贮画构堂堂似画，知今即古古如今。拟将呼出香光问，可异尔时泉石音。
题董其昌婉娈草堂图
作者：弘历
朝代：清
体裁：七言绝句

香光为我图婉娈，今日居然坐草堂。更觉迥超名象者，石渠宝笈不曾藏。
题董其昌山水
作者：弘历
朝代：清
体裁：七言绝句

溪藤尺幅淡云烟，高致还思赵大年。设使王孙蓦相遇，定称可畏出蓝前。
题董其昌山水卷
作者：弘历
朝代：清
体裁：七言绝句

已传北苑超群法，更得南宫三昧奇。底事迎眸堆湿润，楚江烟雨动经时。
题董其昌葑泾仿古小轴
作者：弘历
朝代：清
体裁：七言绝句

槜李归来信宿停，一帆春雨阻葑泾。尚饶湿润虞沾手，能尔为耶笔有灵。
题董其昌鉴定宋元明名画册 其一 宋徽宗文蛤牡蛎
作者：弘历
朝代：清
体裁：古风

文蛤出沙滩，牡蛎来相倚。护汁怜同类，连房且共止。鹬持底须虑，渔利匪所拟。写生肖化工，万物春台里。马政浮海去，见乃异乎此。
题董其昌鉴定宋元明名画册 其三 宋厉归真牧牛图
作者：弘历
朝代：清
体裁：五言绝句

放牛自龁草，双童且相嬉。是谓得牧道，何须频扰之。
题董其昌鉴定宋元明名画册 其二 宋刘松年捕鱼图
作者：弘历
朝代：清
体裁：七言绝句

秋浦起罾慢进船，长绳绞曳耸双肩。羡鱼结网非虚计，恰得槎头缩项鳊。
题董其昌鉴定宋元明名画册 其五 元王渊菊竹
作者：弘历
朝代：清
体裁：五言律诗

野菊数枝放，寒筠几干斜。露中香自远，风处韵偏赊。气味似同道，孤高本一家。不凡工寓意，真洗尽铅华。
题董其昌鉴定宋元明名画册 其六 明商喜山水
作者：弘历
朝代：清
体裁：七言律诗

青山四百载如新，具眼香光鉴定真。古寺欲飘香界呗，扁舟谁理钓竿纶。楚江境讶临清晓，大岭法还兼富春。宜弆画禅檀匣里，底殊宝剑合延津。
题董其昌鉴定宋元明名画册 其四 宋马远柳塘清夏
作者：弘历
朝代：清
体裁：六言诗

板桥长跨湖中，丝柳摇漾波风。人在玉壶冰里，祝融伎俩应穷。
题董其昌鉴定宋元明名画册六种
作者：弘历
朝代：清
体裁：七言律诗

沙滩蛤蛎写宣和，落网得鱼渔乐多。牧以不烦任丰草，坐惟消暑对清波。菊幽竹介潇洒意，树密山深安乐窝。合置香光画禅室，重看一世隙驹过。
题董展三顾草庐图
作者：弘历
朝代：清
体裁：七言绝句

遗世高风卧草堂，殷勤三顾笃楼桑。固应感激终身识，二十一年那便忘。
题董源山水
作者：弘历
朝代：清
体裁：五言律诗

矾头浓淡皴，茅屋净无尘。世事付流水，佳宾来近邻。坐消九夏暑，磬折一家人。笔墨过思训，香光鉴赏真。
题董源龙宿郊民图
作者：弘历
朝代：清
体裁：古风

龙宿郊民语甚奇，董源嘉迹世所知。香光鉴定帧首题，求说不得强为词。谓或箪壶迎王师，尔时艺祖驾未移。曹彬命往三军司，龙宿民迎语何来。细观画如首夏期，颇有黄叶标树枝。郊原未见出耕犁，正民望雨龙见时。两船列泊川之涯，诸童揶揄扬綵旗。又如跋河竞水嬉，其事亦近请雨为。画名命义似合宜，诚合否乎吾犹疑。郑侠绘图此法贻，此非谄也实箴规。为君者宜敬念兹，北苑妙笔神淋漓，吾又何能赞一辞。
题董祥瓶兰
作者：弘历
朝代：清
体裁：七言绝句

潇潇落落若闻馨，摘取还供粗瓦瓶。恰是楚骚真面目，求工远矣径兮庭。
题董诰万有同春册 其一 万户春声
作者：弘历
朝代：清
体裁：七言绝句

仙木骈罗万户新，屠苏饮到老年人。儿童爆竹犹喧闹，直作雷声火迫春。
题董诰万有同春册 其七 万木春荣
作者：弘历
朝代：清
体裁：七言绝句

不较低条与迥枝，一般绿意吐参差。骋眸最有相宜处，犹是千林未锁时。
题董诰万有同春册 其三 万井春熙
作者：弘历
朝代：清
体裁：七言绝句

元正才过又元宵，万井烟花达曙烧。一岁之勤一朝乐，还淳可概设科条。
题董诰万有同春册 其九 万家春雨
作者：弘历
朝代：清
体裁：七言绝句

米家画法王家句，会以丹青运以神。南每愁多兆愁少，得中艰可遇之春。
题董诰万有同春册 其二 万壑春云
作者：弘历
朝代：清
体裁：七言绝句

牡峰牝壑互氤氲，一气混成春宇云。举趾固知时尚早，雪乎雨矣总堪欣。
题董诰万有同春册 其五 万绿春塘
作者：弘历
朝代：清
体裁：七言绝句

初染鹅黄旋变青，生机物物自形形。渔郎爱看含烟意，却傍横塘棹为停。
题董诰万有同春册 其八 万丛春玉
作者：弘历
朝代：清
体裁：七言绝句

高下猗猗翠欲流，谁云春是竹之秋。陡思山径韬光畔，斸笋丛中作胜游。
题董诰万有同春册 其六 万里春潮
作者：弘历
朝代：清
体裁：七言绝句

遥见银光一线堆，奔腾快马遂喧䝇。发源岂止十千里，疑是青祇住处来。
题董诰万有同春册 其十 万亩春耕
作者：弘历
朝代：清
体裁：七言绝句

昨夜甘霖润一犁，晓看叱犊遍塍畦。侍臣生面绘春帖，颂以为规家学提。
题董诰万有同春册 其四 万派春泉
作者：弘历
朝代：清
体裁：七言绝句

一气回春万物妍，淙淙也觉发灵泉。垂流趵突虽殊致，同助东皇润八埏。
题董诰五君子图五叠旧作韵
作者：弘历
朝代：清
体裁：古风

卉中乃有五君子，岂非各具为儒性。凡经五咏逯兹六，喜吟未祛结习病。词臣者三张邹钱，并有其图题识兴。独遗董老诚何谓，尔诰应思缁衣郑。后凋交翠松柏竹，梅与水仙荣春孟。点染位置咸恰当，要皆能肖品之正。继声翰苑斯已佳，吾将进之以治政。
题董诰仿古山水帧 其一 春浦飞帆
作者：弘历
朝代：清
体裁：七言绝句

好是春江新水生，更兼五两片帆轻。不知趁此匆匆者，抑为利乎抑为名。
题董诰仿古山水帧 其七 霜柯丛筱
作者：弘历
朝代：清
体裁：七言绝句

几簇寒林几个簧，苍苍色写意凉凉。祇应怪石兀然峙，不计无端晓过霜。
题董诰仿古山水帧 其三 溪林明瑟
作者：弘历
朝代：清
体裁：七言绝句

瑟瑟清音带曲浔，明明润意逼层林。道元欲著出尘语，个里曾经有会心。
题董诰仿古山水帧 其二 柳塘过雨
作者：弘历
朝代：清
体裁：七言绝句

窣地新条染绿丝，无端缕缕贯珠垂。舣舟岸侧凭观客，悟得方经过雨时。
题董诰仿古山水帧 其五 草堂高逸
作者：弘历
朝代：清
体裁：七言绝句

丛樾之间结草庐，开窗静对坐如如。逸情会在羲皇上，不是穷愁自著书。
题董诰仿古山水帧 其八 寒岩野屋
作者：弘历
朝代：清
体裁：七言绝句

崇山作嶂向虚明，茅屋其间朴且清。底事主人弗露面，恐防隐士传传名。
题董诰仿古山水帧 其六 云坞香林
作者：弘历
朝代：清
体裁：七言绝句

灌木重阴锁涧陂，分陀利气袭人披。精蓝犹在云深处，知是高僧结夏时。
题董诰仿古山水帧 其四 曲涧鸣湍
作者：弘历
朝代：清
体裁：七言绝句

水石相遭自有音，曲之以涧致情深。泠泠疏越鸣仙籁，漫拟人间筑与琴。
题董诰四季兰 其一 春兰
作者：弘历
朝代：清
体裁：七言绝句

叶下猗猗标素花，楚骚等度本无差。会稽逸少山亭畔，芳挹惠风趣自赊。
题董诰四季兰 其三 秋兰
作者：弘历
朝代：清
体裁：七言绝句

错无芳笑江淹错，冒冷傲霜自有真。卉谱问谁宜结契，祇应秋菊作嘉宾。
题董诰四季兰 其二 夏兰
作者：弘历
朝代：清
体裁：七言绝句

闽省恒因贡夏天，薰风晓露挹清鲜。南朝人讶何平叔，汗拭朱衣更皎然。
题董诰四季兰 其四 冬兰
作者：弘历
朝代：清
体裁：七言绝句

能偷天巧是花师，冬季盆兰亦有之。却似善人方入室，底须送暖致微词。
题董诰四季山水册 其一 华溪渔乐
作者：弘历
朝代：清
体裁：七言绝句

桃花沿岸映波繁，出水轻鯈落网翻。底事渔船双拨棹，嫌教熟拟武陵源。
题董诰四季山水册 其七 乔木新阴
作者：弘历
朝代：清
体裁：七言绝句

繁红谢朵绿生枝，蔼蔼新阴渐欲披。打叠双柑与斗酒，戴家应是听莺时。
题董诰四季山水册 其三 细雨孤帆
作者：弘历
朝代：清
体裁：七言绝句

片席孤竿五两宜，吹来蓑笠湿棼丝。让他渔父饶禅伯，正是全身里许时。
题董诰四季山水册 其三十 练溪云带
作者：弘历
朝代：清
体裁：七言绝句

水镜对来真不竞，云绅拖处与俱迟。试看一幅香光画，恰合五言子美诗。
题董诰四季山水册 其三十一 黄叶山庄
作者：弘历
朝代：清
体裁：七言绝句

林楼出树堪睎远，树色已看黄替青。扫叶何人郑与陆，偶因即景忆金陵。
题董诰四季山水册 其三十七 古木盘鸦
作者：弘历
朝代：清
体裁：七言绝句

傍晚盘林东复西，罢飞巢木夜还啼。物情千古率如此，那识悲怀莫可栖。
题董诰四季山水册 其三十三 玉垒云开
作者：弘历
朝代：清
体裁：七言绝句

下槩高风何代无，云开玉垒照成都。披裘曳索人奚往，祇乘林亭四柱孤。
题董诰四季山水册 其三十九 万井迎年
作者：弘历
朝代：清
体裁：七言绝句

烟村迎岁鼓声传，荅腊冬冬胜管弦。一日乐非容易得，益因切意为祈年。
题董诰四季山水册 其三十二 野航晚渡
作者：弘历
朝代：清
体裁：七言绝句

招招舟子晚江风，霞影天边一抹红。不识劳心待渡者，几人日暮叹途穷。
题董诰四季山水册 其三十五 烟寺疏钟
作者：弘历
朝代：清
体裁：七言绝句

双峰排闼似天成，树杪寺楼隐见甍。谁与发鲸云外落，六时钟里放参声。
题董诰四季山水册 其三十八 寒江密雪
作者：弘历
朝代：清
体裁：七言绝句

织竹为篷上覆茅，寒江不泛泊塘坳。别传赞善图中意，何异披蓑郑句敲。
题董诰四季山水册 其三十六 翠嶂瑶林
作者：弘历
朝代：清
体裁：七言绝句

林下虚亭翠嶂隈，高人对语坐徘徊。漫嫌突兀无馀叶，面目枝枝见本来。
题董诰四季山水册 其三十四 群峰耸秀
作者：弘历
朝代：清
体裁：七言绝句

林稀端喜见山容，如睡群峰秀弗浓。此是归根真净所，云深处或洞仙逢。
题董诰四季山水册 其九 村墅饧箫
作者：弘历
朝代：清
体裁：七言绝句

风香饧担过村寮，节近清明景物撩。比户小儿不期出，都因闻得一声箫。
题董诰四季山水册 其二 晓山晴霭
作者：弘历
朝代：清
体裁：七言绝句

树翻翠影风来飒，谷恋寒光云敛迟。此景忆曾南国遇，寒山侧畔晓晴时。
题董诰四季山水册 其二十 野塘菱唱
作者：弘历
朝代：清
体裁：七言绝句

菱熟银塘六月天，吴人采采漾轻船。数声歌飏不知处，听是烟波调水仙。
题董诰四季山水册 其二十一 竹泉漱玉
作者：弘历
朝代：清
体裁：七言绝句

坡陀高下琐苍筤，带以石泉漱玉凉。设使喻如夔所戛，听来声已中清商。
题董诰四季山水册 其二十七 菊径松扉
作者：弘历
朝代：清
体裁：七言绝句

青松自合友黄华，骨格犹存气味赊。虽是一般三径曲，漫将蒋宅混陶家。
题董诰四季山水册 其二十三 澄湖泛月
作者：弘历
朝代：清
体裁：七言绝句

问月所宜宜是秋，于秋又是瀁澄流。二宾一主兰舟泛，玉局依稀壬戌游。
题董诰四季山水册 其二十九 翠岩锦树
作者：弘历
朝代：清
体裁：七言绝句

峭壁当秋态益奇，千张开锦过云披。澄观斋后寻诗处，活画神情较胜斯。
题董诰四季山水册 其二十二 桐阴琴趣
作者：弘历
朝代：清
体裁：七言绝句

为嫌馀暑坐桐阴，何以消閒理素琴。风拂林间有叶落，平添尔许韵秋心。
题董诰四季山水册 其二十五 荻汀雁字
作者：弘历
朝代：清
体裁：七言绝句

芦荻苍苍欲作花，长天秋水望无涯。书空笔阵参流动，霜信传来玉塞赊。
题董诰四季山水册 其二十八 暮山塔影
作者：弘历
朝代：清
体裁：七言绝句

岭巅萧寺隐丛林，窣堵微馀影露簪。此际阇黎参白业，可曾识得本来心。
题董诰四季山水册 其二十六 枫江夜泊
作者：弘历
朝代：清
体裁：七言绝句

枫江舟泊众桅森，何处寒钟送远音。此景发人应不少，底称祠部有清吟。
题董诰四季山水册 其二十四 林亭清籁
作者：弘历
朝代：清
体裁：七言绝句

厜㕒四柱眄烟空，秋稚犹欣纳爽风。却是密林聊纵目，间间已见几枝红。
题董诰四季山水册 其五 云壑奇观
作者：弘历
朝代：清
体裁：七言绝句

树杪泉声浑似立，山腰云色却如流。石桥纵目凝神者，可于其间得句不。
题董诰四季山水册 其八 水暖垂纶
作者：弘历
朝代：清
体裁：七言绝句

宿雨初收春水生，绿川坐喜漾舟轻。谁言五字翻如锦，不及一竿曲尽情。
题董诰四季山水册 其六 柳湖生翠
作者：弘历
朝代：清
体裁：七言绝句

几曲野塘一川水，万条新柳半湖烟。画家妙合天工处，树色波光翠与连。
题董诰四季山水册 其十 江城山色
作者：弘历
朝代：清
体裁：七言绝句

画里江城镜里浮，花能巧笑柳能柔。一般山晓晴空望，端识春光较胜秋。
题董诰四季山水册 其十一 连村绿暗
作者：弘历
朝代：清
体裁：七言绝句

西村东郭无遮蔽，林绿因之巧与藏。底绝人行多闭户，家家应是为蚕忙。
题董诰四季山水册 其十七 水阁荷香
作者：弘历
朝代：清
体裁：七言绝句

木支敞榭俯银塘，倚槛高人独纳凉。色似水华颇亦有，问谁能似此清香。
题董诰四季山水册 其十三 精蓝结制
作者：弘历
朝代：清
体裁：七言绝句

闭户趺床槁木容，相将结夏究真宗。既云真矣又谁究，未免天魔觌面逢。
题董诰四季山水册 其十九 篷窗逸兴
作者：弘历
朝代：清
体裁：七言绝句

不系孤舟泊柳隈，柳风拂暑绿波开。渔童烹茗船头供，应是欣于鸿渐来。
题董诰四季山水册 其十二 风轩看奕
作者：弘历
朝代：清
体裁：七言绝句

胜负无心究有为，何如袖手坐观之。消来长日不知暑，活脱精神李远诗。
题董诰四季山水册 其十五 松风茗话
作者：弘历
朝代：清
体裁：七言绝句

谡谡松间有好风，扫苔坐石剧谈雄。浮香漉雪取其趣，火候何须文武工。
题董诰四季山水册 其十八 竹庵留客
作者：弘历
朝代：清
体裁：七言绝句

茅覆檐黄树覆青，柴门延客两忘形。远山云暗知将雨，屋胜班荆且合停。
题董诰四季山水册 其十六 林扉虚敞
作者：弘历
朝代：清
体裁：七言绝句

长夏虚庭合闭关，层林解事锁孱颜。虽然更有宜人者，风月还教度间间。
题董诰四季山水册 其十四 四山欲雨
作者：弘历
朝代：清
体裁：七言绝句

油云布濩四山同，柳毅应教识雨工。若问诗人得句处，咸阳楼在郡城东。
题董诰四季山水册 其四 菜圃风喧
作者：弘历
朝代：清
体裁：七言绝句

老翁学圃最知春，顺令非讥召信臣。摘向担头翠犹滴，胜他红紫卖花人。
题董诰四季山水册 其四十 山楼觅句
作者：弘历
朝代：清
体裁：七言绝句

把笔阿谁楼幌披，诗中画也画中诗。词臣点染传家学，向日西清有所思。
题董诰夏山十帧 其一 云岫蒸奇
作者：弘历
朝代：清
体裁：七言绝句

出岫无心仍作岫，其奇原一气之蒸。草亭惯坐看山者，忽讶谁为增几层。
题董诰夏山十帧 其七 柳溪过雨
作者：弘历
朝代：清
体裁：七言绝句

霭霭濛濛望欲迷，柳丝湿共雨丝低。渔人此日艰垂钓，两两收船泊浅溪。
题董诰夏山十帧 其三 莲塘摘艳
作者：弘历
朝代：清
体裁：七言绝句

谁欤閒泛采莲舟，托意应知有所由。序读昌黎温处士，于君子内拔其尤。
题董诰夏山十帧 其九 风轩留客
作者：弘历
朝代：清
体裁：七言绝句

碧梧之下敞溪堂，对坐幽人好纳凉。中妇已曾具鸡黍，相知应是剧谈长。
题董诰夏山十帧 其二 松岩销夏
作者：弘历
朝代：清
体裁：七言绝句

或坐溪亭或岩洞，同为销夏致无同。松风一例拂烦暑，操出冰弦不藉桐。
题董诰夏山十帧 其五 湖船茗话
作者：弘历
朝代：清
体裁：七言绝句

閒浮兰舫傍溪塘，树下阴铺风度凉。却看船头安茗铫，对谈人必陆和张。
题董诰夏山十帧 其八 晚凉閒泛
作者：弘历
朝代：清
体裁：七言绝句

风吹水面晚来凉，橹摇奚僮泛野航。不肯言旋饶逸兴，迟升明月漾寒光。
题董诰夏山十帧 其六 林扉挹爽
作者：弘历
朝代：清
体裁：七言绝句

林扉深护曲崖隈，几架虚轩向水开。似听蝉声深树里，也知早晚报秋来。
题董诰夏山十帧 其十 灌木回汀
作者：弘历
朝代：清
体裁：七言绝句

溪亭旷望接长空，背峙嘉阴灌木丛。底事清芬拂帧面，香光本是有家风。
题董诰夏山十帧 其四 水阁微吟
作者：弘历
朝代：清
体裁：七言绝句

乘凉水阁试凭栏，慔影轻摇波面澜。凝思伊人如摘格，不为岛瘦定郊寒。
题董诰山水花卉册春景山水 其一 晴岩香雪
作者：弘历
朝代：清
体裁：七言绝句

日照千岩绿欲出，风吹一谷白难藏。最欣画意含诗意，不辨香光与雪光。
题董诰山水花卉册春景山水 其七 清溪倚棹
作者：弘历
朝代：清
体裁：七言绝句

春水初生绿且柔，止行弗约任轻舟。自耽源里幽閒趣，那较世间清浊流。
题董诰山水花卉册春景山水 其三 花港云归
作者：弘历
朝代：清
体裁：七言绝句

江村柳绿复花红，万物无言识化工。却看归云如有意，恐防日色太晅烘。
题董诰山水花卉册春景山水 其九 萝磴听泉
作者：弘历
朝代：清
体裁：七言绝句

过雨春山新水生，飞泉落峡自淙鸣。听来颇契东坡句，正是大弦和且平。
题董诰山水花卉册春景山水 其二 山楼茗话
作者：弘历
朝代：清
体裁：七言绝句

邃谷奇松隐小楼，泠泠阶下有泉流。个中斟酌者谁氏，仿佛诗人白与刘。
题董诰山水花卉册春景山水 其五 野航晓渡
作者：弘历
朝代：清
体裁：七言绝句

野桥红杏一枝新，小艇浮浮渡彼津。此趣定非名利客，知他必是问春人。
题董诰山水花卉册春景山水 其八 江天帆影
作者：弘历
朝代：清
体裁：七言绝句

山顶层楼宜纵目，长江如带面前披。忽看决眦入帆影，来往冲波者复谁。
题董诰山水花卉册春景山水 其六 松壑日长
作者：弘历
朝代：清
体裁：七言绝句

临溪水阁雅如航，坐爱山中日渐长。不学陶家听松籁，却欣古色照人苍。
题董诰山水花卉册春景山水 其十 细雨轻舟
作者：弘历
朝代：清
体裁：七言绝句

濛濛烟际进舟轻，两岸人家望弗明。恰忆向年安福里，倚篷凝盼不胜情。
题董诰山水花卉册春景山水 其十一 云坞精蓝
作者：弘历
朝代：清
体裁：七言绝句

叆叆英英涧户封，昌黎文里悟云从。上人自在精蓝住，便是安禅制毒龙。
题董诰山水花卉册春景山水 其十二 柳塘新霁
作者：弘历
朝代：清
体裁：七言绝句

东风吹雨霁光新，水足银塘塍叠鳞。最是农家知节候，驱牛已见出耕人。
题董诰山水花卉册春景山水 其四 层岚烟霭
作者：弘历
朝代：清
体裁：七言绝句

硕轴弗藏而自藏，层层峦岫锁烟光。问谁于此乐饥者，不是逢萌定薛方。
题董诰岁朝图
作者：弘历
朝代：清
体裁：七言律诗

腊前春后频逢雪，稠叠农祥似此无。遂以迩时直庐暇，成兹即景岁朝图。白梅红竺态如舞，老顾少趋情可呼。物阜人安宁易致，不忘规颂若斯夫。
题董诰梅杏写生
作者：弘历
朝代：清
体裁：七言绝句

品量兄弟梅和杏，写意侍臣绘昔题。恰喜岩斋粘壁看，二难真个比肩齐。
题董诰梅杏写生
作者：弘历
朝代：清
体裁：七言绝句

杏花开日梅花落，此是南方例则然。北地一筹较胜者，梅英杏朵斗齐妍。
题董诰梅杏图叠丁未韵
作者：弘历
朝代：清
体裁：七言绝句

梅杏后先曾比较，侍臣并绘昔频题。今来山里惜两谢，却向图中观一齐。
题董诰江宁名胜图十帧 其一 龙潭
作者：弘历
朝代：清
体裁：七言绝句

金陵东道馆于斯，忆昔南巡每驻之。却恨建文无决断，燕兵一夕过高资。
题董诰江宁名胜图十帧 其七 清凉山
作者：弘历
朝代：清
体裁：七言绝句

耸翠层峦接碧空，清凉襟袖拂天风。石头城一西临望，千古兴亡慨叹中。
题董诰江宁名胜图十帧 其三 燕子矶
作者：弘历
朝代：清
体裁：七言绝句

江中插入耸危矶，燕子翩�是也非。万古千秋不飞去，似嗤王纪诩乌衣。
题董诰江宁名胜图十帧 其九 灵谷寺
作者：弘历
朝代：清
体裁：七言绝句

鼓琴乾闼梵经宣，平石何妨响四弦。庭古千年听法树，迁因钟阜岂其然。
题董诰江宁名胜图十帧 其二 宝华山
作者：弘历
朝代：清
体裁：七言绝句

绣峰围处画屏如，昔日隆昌今慧居。每至金田参月相，一瞻奎额一钦予。
题董诰江宁名胜图十帧 其五 报恩寺
作者：弘历
朝代：清
体裁：七言绝句

长干古寺至今存，永乐攘之曰报恩。瓜蔓连诛滋罪业，借兹修福实无门。
题董诰江宁名胜图十帧 其八 鸡鸣山
作者：弘历
朝代：清
体裁：七言绝句

明初十庙奖功臣，南渡谁当继后尘。嗤彼弘光宠马阮，闻鸡起舞更何人。
题董诰江宁名胜图十帧 其六 雨花台
作者：弘历
朝代：清
体裁：七言绝句

据阜高台俯井闾，讲经因以得名诸。维摩已是为糟粕，梁武真成拾唾馀。
题董诰江宁名胜图十帧 其十 牛首山
作者：弘历
朝代：清
体裁：七言绝句

天阙双撑翠万层，陆倕铭早艳佳称。侍臣典试图真面，逸兴重因到秣陵。
题董诰江宁名胜图十帧 其四 后湖
作者：弘历
朝代：清
体裁：七言绝句

披图复见蒋陵湖，曾是澄波泛舳舻。十载炽然异今昔，六朝风月总无殊。
题董诰烟雨楼图
作者：弘历
朝代：清
体裁：七言律诗

素壁词臣命写图，遂看即景貌鸳湖。是烟是雨真无定，为北为南了不殊。何必避嫌云著相，果然入妙恊清娱。春巡昨况分明在，依恋民情略缱吾。
题董诰画懿戒图既题养性殿诗亲笔书轴悬之东壁其西壁思图所以称之者无过武公之懿戒也乃命董诰述义设色业成因题此什
作者：弘历
朝代：清
体裁：七言律诗

养性预成朵殿崇，经营不藉庶民攻。绍兴宴乐鄙宋帝，懿戒威仪慕武公。此日忧勤仍亟勖，他时敬慎尚期同。抑斋回忆当年额，斯志依然励始终。
题董诰画栖霞十景册 其一 栖霞山
作者：弘历
朝代：清
体裁：七言绝句

十载前游想像同，摄山好在付东风。幽栖讵恋烟霞表，爱戴民情寤寐中。
题董诰画栖霞十景册 其七 叠浪崖
作者：弘历
朝代：清
体裁：七言绝句

奇峰层叠浪花浮，有水之容无水流。悟是江乘具神解，示形于此济刚柔。
题董诰画栖霞十景册 其三 紫峰阁
作者：弘历
朝代：清
体裁：七言绝句

一峰紫色矗芙蕖，高阁中曾坐对诸。凿石不知谁肖佛，至今佛石总如如。
题董诰画栖霞十景册 其九 彩虹明镜
作者：弘历
朝代：清
体裁：七言绝句

虹非虹亦镜非镜，假借名之遂谓之。此是寺门初入路，全提第一示人时。
题董诰画栖霞十景册 其二 玲峰池
作者：弘历
朝代：清
体裁：七言绝句

寺傍朴筑有行宫，个里高山他鲜同。一再舍舆而步陟，爱其峰势最玲珑。
题董诰画栖霞十景册 其五 天开岩
作者：弘历
朝代：清
体裁：七言绝句

妙想天开借地灵，横岩匼匝竖峰亭。石桥自可通来往，那更神功借五丁。
题董诰画栖霞十景册 其八 珍珠泉
作者：弘历
朝代：清
体裁：七言绝句

迥廊宛转俯清池，不异凭栏数藻时。设以玉盘相拟议，擎来大小白家诗。
题董诰画栖霞十景册 其六 幽居庵
作者：弘历
朝代：清
体裁：七言绝句

苍松诡石护幽居，忆我其间曾憩诸。门外忽闻肃清跸，却惭休烈笑难如。
题董诰画栖霞十景册 其十 德云庵
作者：弘历
朝代：清
体裁：七言绝句

竺庵应见德山云，昔日今时遮莫分。三老似闻相謦欬，披图何必更疑黂。
题董诰画栖霞十景册 其四 万松山房
作者：弘历
朝代：清
体裁：七言绝句

山房知在万松间，入则茏葱自掩关。我每其中展书读，爱他古色照人颜。
题董诰花卉
作者：弘历
朝代：清
体裁：七言绝句

家法由来山水传，偶兼花卉写秾妍。以云游艺无不可，设曰多能莫若专。
题董诰花卉八种 其一 水仙
作者：弘历
朝代：清
体裁：七言绝句

冬卉居然入首春，群芳引领弗沾尘。拈豪不肯轻著句，已有陈王赋洛滨。
题董诰花卉八种 其七 芙蓉
作者：弘历
朝代：清
体裁：七言绝句

色映秋江枝簇攒，濂溪观罢觅斯观。陆华霜里如相谓，君子犹饶耐得寒。
题董诰花卉八种 其三 黄蔷薇
作者：弘历
朝代：清
体裁：七言绝句

多刺休言善勒人，葵能卫足此防身。香山本是通禅者，著句缘何染色尘。
题董诰花卉八种 其二 梨花
作者：弘历
朝代：清
体裁：七言绝句

淡脂开到全身白，满意轻盈满体柔。六出设徒拟如雪，似为顿置卉风流。
题董诰花卉八种 其五 牵牛花
作者：弘历
朝代：清
体裁：七言绝句

田家谢药得名由，袅袅枝头迎早秋。如水月凉谁忆远，比他银汉望牵牛。
题董诰花卉八种 其八 菊花
作者：弘历
朝代：清
体裁：七言绝句

一种东篱傍隐栖，别开生面出洋西。泉明此日如相对，五色应教叹目迷。
题董诰花卉八种 其六 秋海棠
作者：弘历
朝代：清
体裁：七言绝句

海棠名一异春秋，写出唐宫斗丽柔。春是浴汤念奴侍，秋为委地没人收。
题董诰花卉八种 其四 石榴
作者：弘历
朝代：清
体裁：七言绝句

爓爓枝头缀绛囊，可怜有色却无香。渊材欲笑失该博，祗向群芳恨海棠。
题董诰花卉册 其一 白梅
作者：弘历
朝代：清
体裁：七言绝句

冰雪肌肤绰约颜，然疑处子掠云鬟。月明林下蓦逢际，知是来从姑射山。
题董诰花卉册 其一 芍药
作者：弘历
朝代：清
体裁：七言绝句

鼠姑已是饯芳春，翻影当阶重写真。顿置漫嫌称作婢，占先却见咏风人。
题董诰花卉册 其七 木香
作者：弘历
朝代：清
体裁：七言绝句

沉檀为馥雪为皑，所惜惟应四月开。设使当冬春际放，色香直可傲寒梅。
题董诰花卉册 其七 红白剪秋罗
作者：弘历
朝代：清
体裁：七言绝句

天淡云閒秋信来，秋衣罗制合先裁。黄裳却异邶风刺，素绚应知卫国该。
题董诰花卉册 其三 栀子
作者：弘历
朝代：清
体裁：七言绝句

瓣为玉白蕊金黄，兜率成林护道场。笑煞禅和称佛卉，未知无色与无香。
题董诰花卉册 其三 西府海棠
作者：弘历
朝代：清
体裁：七言绝句

态度宜教号太真，娇盈鬓角与眉唇。小名已上嫏嬛簿，本地当知永乐人。
题董诰花卉册 其九 夜合
作者：弘历
朝代：清
体裁：七言绝句

色学萱花名学莲，金英映日灿纤妍。漫訾风过无香气，至理应知忌备全。
题董诰花卉册 其九 菊
作者：弘历
朝代：清
体裁：七言绝句

各色之中独写黄，信知爱趣契柴桑。白罗紫粉称谱者，博矣失真欠酌详。
题董诰花卉册 其二 红梅
作者：弘历
朝代：清
体裁：七言绝句

气味本来自相亲，妆成不语亦传神。试看泪污红绡处，合唤唐宫江采蘋。
题董诰花卉册 其二 �醾
作者：弘历
朝代：清
体裁：七言绝句

名传雅客最风流，超格精神通体柔。莫怪边傍多酒气，浅红晕颊早垂头。
题董诰花卉册 其二十 蓼花
作者：弘历
朝代：清
体裁：七言绝句

依汀体弱若临空，影入清溪水亦红。试看猗漪枝上下，分明有意引秋风。
题董诰花卉册 其二十一 玉簪
作者：弘历
朝代：清
体裁：七言绝句

盛鬋浑厌蹙金玑，摘取搔头露未晞。本自汉宫传故事，犹疑月下是耶非。
题董诰花卉册 其二十三 金盏
作者：弘历
朝代：清
体裁：七言绝句

色为金复形为盏，四季开花曲砌间。笑彼谱中注名者，鲁共公论未曾闲。
题董诰花卉册 其二十二 山丹
作者：弘历
朝代：清
体裁：七言绝句

不能与世共浮湛，大壑长林托体深。却似商颜朝汉阙，山人也具有丹心。
题董诰花卉册 其二十四 白莲
作者：弘历
朝代：清
体裁：七言绝句

已工六法为山水，设色兹看作折枝。殿以白莲尘不染，家鸡野鹜也当思。
题董诰花卉册 其五 淡竹叶
作者：弘历
朝代：清
体裁：七言绝句

叶虽个个不亭亭，更有花开两瓣青。品格由来多琐碎，渭川那肯厕名听。
题董诰花卉册 其五 黄紫杜鹃
作者：弘历
朝代：清
体裁：七言绝句

女夷赋色原无定，黄紫何妨踯躅开。写入小图成别体，大都啼血厌重儓。
题董诰花卉册 其八 红白凤仙
作者：弘历
朝代：清
体裁：七言绝句

头尾翘然欲翥兮，霞红云白任昂低。虽然巧对称金凤，毕竟高标逊木犀。
题董诰花卉册 其八 蝴蝶
作者：弘历
朝代：清
体裁：七言绝句

翩翾态度特风流，踏马蹄应为少留。最是南华足佳趣，閒花也爱效庄周。
题董诰花卉册 其六 杜鹃
作者：弘历
朝代：清
体裁：七言绝句

子规啼候放山葩，一例虚名妒漫加。底事襄阳吟未到，应缘怜鸟不怜花。
题董诰花卉册 其六 紫白锦葵
作者：弘历
朝代：清
体裁：七言绝句

锦葵略异蜀葵黄，不必倾心说向阳。衣白山人原自好，底须厕个紫衣郎。
题董诰花卉册 其十 翠雀
作者：弘历
朝代：清
体裁：七言绝句

看若鶱飞不离柯，丛间叶里自婆娑。设询种始何时至，应是当年献赵陀。
题董诰花卉册 其十 蓝菊
作者：弘历
朝代：清
体裁：七言绝句

相伴黄花三两枝，金风玉露自葳蕤。澧州别驾非合传，五柳先生岂一时。
题董诰花卉册 其十一 石竹
作者：弘历
朝代：清
体裁：七言绝句

竹也如何作细花，安名立字定谁差。绿筠高覆似相顾，奚碍收来做一家。
题董诰花卉册 其十一 金盏
作者：弘历
朝代：清
体裁：七言绝句

尧臣底事誇玉白，钟令曾闻藉酒醒。便是抚图供兴遣，也应恶旨切心铭。
题董诰花卉册 其十七 夹竹桃
作者：弘历
朝代：清
体裁：七言绝句

连昌宫里两般罗，花叶何时聚一科。王谱由来号奇品，却因盈斗落英多。
题董诰花卉册 其十三 金丝桃
作者：弘历
朝代：清
体裁：七言绝句

五出黄花光爓朗，西池移种向南荣。千年结实须辽待，莫怨盘中无果擎。
题董诰花卉册 其十九 荷花
作者：弘历
朝代：清
体裁：七言绝句

水花多矣冠惟荷，净植亭亭映碧波。底事帧中才一朵，世间君子得难多。
题董诰花卉册 其十二 石榴
作者：弘历
朝代：清
体裁：七言绝句

初作芳华后实垂，一般朱色一般枝。南薰风里成因果，庶子家丞两不知。
题董诰花卉册 其十二 长春
作者：弘历
朝代：清
体裁：七言绝句

花开四季号长春，卉也而知天地仁。一气流行无不贯，群芳为殿识超伦。
题董诰花卉册 其十五 蜀葵
作者：弘历
朝代：清
体裁：七言绝句

戎蜀率因所自名，雨过花重锦官城。三军一月望三捷，对此无端缱远情。
题董诰花卉册 其十八 晚香玉
作者：弘历
朝代：清
体裁：七言绝句

嬴斯种自海西航，玉朵迎阶喷晚香。深院曲墙月初上，一时不辨若为光。
题董诰花卉册 其十六 夜落金钱
作者：弘历
朝代：清
体裁：七言绝句

花开正午谢正子，色白者银红者金。郭氏便教满撒地，易名阿堵那萦心。
题董诰花卉册 其十四 菖蒲
作者：弘历
朝代：清
体裁：七言绝句

祁寒盛暑都无碍，却病延年信有奇。却笑滑稽与为传，谰称曾仕鲁公僖。
题董诰花卉册 其四 紫踯躅
作者：弘历
朝代：清
体裁：七言绝句

花开二月映山荣，何限夺朱宁独卿。最是玉骢过小步，也教踯躅不前行。
题董诰花卉册 其四 贴梗海棠
作者：弘历
朝代：清
体裁：七言绝句

身傍应有侍儿从，约弗伤贫丽弗浓。一曲霓裳刚舞罢，新诗合著赠云容。
题董诰雪山
作者：弘历
朝代：清
体裁：七言绝句

晓霁申霏六出奇，特教题画有真姿。仍斯山也仍斯雪，底论羲之与献之。
题董诰雪山图
作者：弘历
朝代：清
体裁：五言律诗

前度斋粘壁，今仍雪见山。已看成昔景，供我适几閒。笔意得神处，峰容对面间。松针凤毛似，杜句若相关。
题董诰雪山图
作者：弘历
朝代：清
体裁：五言律诗

枚氏皋随跸，雪山因命图。霁情宛可挹，家法未全殊。有树皆桥梓，无峰不瑾瑜。廿年弹指迅，视昔若斯乎。
题董诰雪景
作者：弘历
朝代：清
体裁：七言律诗

三白先春浩泽培，便教写景搆清裁。顿看峦巘萦而缪，犹洒松篁素且皑。招客吟琼过石彴，呼童扫玉瀹茶杯。画诚似矣家声继，德业猷为尚勖哉。
题董邦达万卷书楼
作者：弘历
朝代：清
体裁：七言绝句

秀木嘉阴绿竹稠，芸编万卷置层楼。高人默坐翻经笥，宁数当年有邺侯。
题董邦达仿古山水 其一 春岩茅屋
作者：弘历
朝代：清
体裁：七言绝句

树未成阴花未芬，层岩霭霭欲生云。底知茅屋春来候，新水横桥涨几分。
题董邦达仿古山水 其七 林壑幽居
作者：弘历
朝代：清
体裁：七言绝句

荦峃崇山谷蕴虚，锄茅谁氏此幽居。栖霞春雨林如沐，即景无端一起予。
题董邦达仿古山水 其三 林峦烟雨
作者：弘历
朝代：清
体裁：七言绝句

两岸风声树萧飒，一溪烟意水萦回。沙汀底是扁舟系，冷送前山飞雨来。
题董邦达仿古山水 其九 叠嶂飞流
作者：弘历
朝代：清
体裁：七言绝句

倾崖崿嶂势如掀，万派飞流赴涧奔。一泻平湖原合相，不同源处正同源。
题董邦达仿古山水 其二 柳塘放鸭
作者：弘历
朝代：清
体裁：七言绝句

水暖春江放鸭游，素缨左右不离舟。个中亦自饶清趣，何必高谈狎海鸥。
题董邦达仿古山水 其五 夏山深樾
作者：弘历
朝代：清
体裁：七言绝句

夏林解令夏山深，更有层云锁碧岑。设使此中卜小隐，蒲轮束帛定难寻。
题董邦达仿古山水 其八 草堂清逸
作者：弘历
朝代：清
体裁：七言绝句

草堂不肯号山茨，为恐德璋文有移。风入乔林襟袖爽，高人正是读书时。
题董邦达仿古山水 其六 莲塘晚棹
作者：弘历
朝代：清
体裁：七言绝句

莲叶东西望不见，并舟小语住吴娥。若教蓦遇天随子，定可谱为子夜歌。
题董邦达仿古山水 其十 江帆秋影
作者：弘历
朝代：清
体裁：七言绝句

一水中流练影披，名山两岸绿参差。扁舟疑载青莲去，正是布帆无恙时。
题董邦达仿古山水 其十一 万木寒溪
作者：弘历
朝代：清
体裁：七言绝句

溪寒木叶落将空，酿雪云容欲作同。祇有苍松依旧在，不妨落落韵严风。
题董邦达仿古山水 其十二 苍筠激涧
作者：弘历
朝代：清
体裁：七言绝句

漠泊烟篁涧水滨，水中嘬浪有文鳞。裁竿设拟垂丝者，应付便嬛善钓人。
题董邦达仿古山水 其四 春岚瀑泉
作者：弘历
朝代：清
体裁：七言绝句

春山蒸润霭晴和，幽处茅庵隐薜萝。欲识传神工别撰，千岩万壑瀑增多。
题董邦达仿李成茂林远岫卷
作者：弘历
朝代：清
体裁：古风

古人绝材不可量，吟咏之馀精绘事。在唐王杜宋米苏，尔家思白曾标帜。当其神来夺化工，岂可形肖求纤备。其次阎吴及李荆，元氏大家厥有四。各工其事遂造精，要以气韵为之帅。此图粉本出营邱，真迹曾编能品类。惨淡经营或过之，乃知画法首贵意。崇山峻岭何穹窿，崖枝涧叶相荟蔚。水阁开窗到底清，浮图倚寺凌空际。别有飞流走白龙，下经石濑珠玑碎。荒村略彴更绝胜，源中尚有秦人避。溟溟濛濛堆湿润，装潢触手虞沾渍。我从山水窟中来，爱此犹然看不置。求之古者原有契，还虑后者难为继。绣缫金鐍得所宜，秋月春风永相寄。
题董邦达仿荆浩匡庐图·其一
作者：弘历
朝代：清
体裁：七言绝句

陶镕灵运山居赋，檃括仲长乐志论。我欲拈题浑不得，晴窗静对合忘言。
题董邦达仿荆浩匡庐图·其三
作者：弘历
朝代：清
体裁：七言绝句

飞流得地作溪平，溪上偏宜略彴横。嘉尔说诗浑似鼎，笑他能画不输荆。
题董邦达仿荆浩匡庐图·其二
作者：弘历
朝代：清
体裁：七言绝句

因迥为高筑搆宜，溶溶夹镜白莲池。鱼梁涨退沙纹活，虎落风来叶影随。
题董邦达仿荆浩匡庐图·其五
作者：弘历
朝代：清
体裁：七言绝句

著壁常疑生紫烟，几层辋水漾沦涟。筛帘日暖参生动，兴在垆峰阿那边。
题董邦达仿荆浩匡庐图·其四
作者：弘历
朝代：清
体裁：七言绝句

雨馀峰色翠模糊，溪壑天成意匠殊。乐土桑麻真得所，照园梵贝只虚无。
题董邦达千岩飞瀑
作者：弘历
朝代：清
体裁：七言律诗

诡巘缜纷叠树苍，溅珠喷玉意含凉。武夷胜处称九曲，白也诗情寄两章。有叶贴波皆浣锦，无风出峡亦吹簧。设云著个人听好，未识无人趣转长。
题董邦达寒江独钓图
作者：弘历
朝代：清
体裁：古风

临流弄竿线，会心古有方。将取必姑与，子钓而不纲。柳州诗里画，营邱画中诗。是一还是二，妙处试传之。
题董邦达层岚翠霭
作者：弘历
朝代：清
体裁：七言绝句

不须留白始为云，望里层岚翠霭氲。斯有神焉非笔力，书中王氏右将军。
题董邦达居庸叠翠图·其一
作者：弘历
朝代：清
体裁：七言绝句

近作燕山八景诗，拟成长卷各图之。侍臣承旨开生面，又见岩关叠翠奇。
题董邦达居庸叠翠图·其三
作者：弘历
朝代：清
体裁：七言绝句

缭白萦青矗万螺，夤缘鸟道忆曾过。弹琴峡口双松侧，勒壁诗应蔚碧萝。
题董邦达居庸叠翠图·其二
作者：弘历
朝代：清
体裁：七言绝句

具来粉本写神能，万树丹青缋绣棱。近卫皇州巩北户，底须乘传拟嘉陵。
题董邦达山居小幅 其一 柳堤烟景
作者：弘历
朝代：清
体裁：七言绝句

鹅黄万缕晓烟含，揽结韶光稚未酣。前日意行曾得句，披图大似涿州南。
题董邦达山居小幅 其三 疏树斜阳
作者：弘历
朝代：清
体裁：七言绝句

微脱酣霜叶恋枝，秋江如镜漾涟漪。渔家傍岸閒收艇，斜日轻风在网丝。
题董邦达山居小幅 其二 夏木垂阴
作者：弘历
朝代：清
体裁：七言绝句

峰侧危亭四柱孤，绿阴中见路回纡。远山别为开生面，漫认米家鹘突图。
题董邦达山居小幅 其四 寒林曳杖
作者：弘历
朝代：清
体裁：七言绝句

香雪海中白玉台，波声冻咽野溪隈。溪头略彴扶筇度，应是孤山放鹤回。
题董邦达山水
作者：弘历
朝代：清
体裁：古风

万籁任喧寂，白云自往还。幽人趺坐处，疑是敬亭山。石梁亘鉴湖，澄澈深无底。空钩意钓人，不为莼鲈美。翠窦迸灵泉，落厓为瀑布。静室发钟声，望在云深处。
题董邦达山水
作者：弘历
朝代：清
体裁：七言绝句

山既幽深水曲折，林间野屋洒然清。个中高士独不见，史笔恐防落姓名。
题董邦达山水
作者：弘历
朝代：清
体裁：七言绝句

槎枒古树石嶙峋，茅屋空空压岸唇。泌之洋洋饥可乐，不知将以付何人。
题董邦达山水·其一
作者：弘历
朝代：清
体裁：七言绝句

山自不言水漠如，无端何事起吟予。为他山水幽佳处，往往寻题趣有馀。
题董邦达山水·其三
作者：弘历
朝代：清
体裁：七言绝句

书屋萧萧倚绿筠，风声月影静无尘。溪桥不许支筇过，看竹妨他问主人。
题董邦达山水·其二
作者：弘历
朝代：清
体裁：七言绝句

峰似北高嵚且崟，便知古寺号云林。冷泉那畔松阴下，一例寒涛空我心。
题董邦达山水二首 其一 云峦重翠
作者：弘历
朝代：清
体裁：七言绝句

尚书笔意仿房山，恰正房山耸对间。何必云峦历重翠，片时绝顶去来还。
题董邦达山水二首 其二 层岩飞瀑
作者：弘历
朝代：清
体裁：七言绝句

舟进溪源便舍舟，层岩策杖下临流。袖珍可当太冲集，两句崇情意总投。
题董邦达山水册 其一 天际轻帆
作者：弘历
朝代：清
体裁：七言绝句

林立桅竿泊水隈，其间乡思是谁哉。天边遥见轻帆影，知彼复从何处来。
题董邦达山水册 其一 春林澹霭
作者：弘历
朝代：清
体裁：古风

春林叶未齐，春烟澹欲迷。望远渺漠漠，入深沾凄凄。村屋无人出，只待敛朝隮。
题董邦达山水册 其一 松壑流泉
作者：弘历
朝代：清
体裁：七言绝句

文臣旧迹贮西清，随遇题词神韵迎。独是松泉清尔许，却难洗缱昔今情。
题董邦达山水册 其一 柳溪钓艇
作者：弘历
朝代：清
体裁：七言绝句

挐舟溪上柳阴围，出水轻鯈鲜且肥。便有飞鸦相呼去，海鸥宁让独知几。
题董邦达山水册 其一 长松静对
作者：弘历
朝代：清
体裁：七言绝句

落落长松下卜居，飒然庚夏亦秋如。高人砚北无他事，应注鹤林玉露书。
题董邦达山水册 其七 一帆风正
作者：弘历
朝代：清
体裁：七言绝句

三匹布帆三板舫，南风吹去北风还。浮家何必定浮海，祗在西苕东霅间。
题董邦达山水册 其七 万叠芙蓉
作者：弘历
朝代：清
体裁：古风

弗从藕擢枝，非因日放蕊。万叠如万瓣，有青亦有紫。漫拟涌陆地，溪临功德水。
题董邦达山水册 其七 云岩香梵
作者：弘历
朝代：清
体裁：七言绝句

花宫层出翠微间，白足僧人镇掩关。何处客舟舣溪岸，静听仙梵唱鱼山。
题董邦达山水册 其七 悬流淙玉
作者：弘历
朝代：清
体裁：七言绝句

飞龙擘峡落银塘，兰屿沙洲去渺茫。淙处恰应拟似玉，不须戛击有宫商。
题董邦达山水册 其七 翠巘高秋
作者：弘历
朝代：清
体裁：七言绝句

欲堕危峰树与扶，云开锦绣翠兼朱。乔松落落森千尺，渐觉卑看众木殊。
题董邦达山水册 其三 山楼风雨
作者：弘历
朝代：清
体裁：七言绝句

山楼风满雨来时，飒沓还兼润溽披。自是多能誇善写，米家笔意许家诗。
题董邦达山水册 其三 林坞幽居
作者：弘历
朝代：清
体裁：七言绝句

翠围紫逻蔚缜纷，小筑幽居亦可欣。岫户云关早自掩，北山那虑有移文。
题董邦达山水册 其三 柳塘渔乐
作者：弘历
朝代：清
体裁：七言绝句

绿柳青蒲新水柔，轻鯈出浪跽罾求。漫猜不放鹿头舫，波面渔庵也是舟。
题董邦达山水册 其三 芦汀烟雨
作者：弘历
朝代：清
体裁：古风

远山落骤雨，片刻涧溪涨。归舟竹叶轻，茫茫失所向。且寻芦汀泊，一壶千金偿。
题董邦达山水册 其三 荻洲渔侣
作者：弘历
朝代：清
体裁：七言绝句

两舟泛泛荻芦丛，渔具相随气味同。若问伊人定谁是，日休皮与陆龟蒙。
题董邦达山水册 其九 风帘对瀑
作者：弘历
朝代：清
体裁：古风

耳得斯为声，目遇斯成色。色声洗以净，惟斯乃殊特。欲笑眉山翁，却从风月食。